text:
INTATHELI YESOLEZWE
ABASEBENZI bakahulumeni abathinteka emacaleni enkohlakalo bazongena ehlazweni lokuthi amagama abo anekelwe izwe ngokuba adluliselwe emithonjeni yabezindaba.
Lokhu kushiwo nguNgqongqoshe wezobuLungiswa, uMnuz Jeff Radebe (osesithombeni), ngesikhathi ekhuluma nezintatheli izolo, ePitoli.
Uthe ezinsukwini ezizayo bazomemezela amagama abantu ikakhulukazi labo abalahlwe ngamacala enkohlakalo futhi kwamiswa ama-akhawunti abo asemabhange.
Abanye balaba abazobhalwa emaphepheni noma bamemezelwe emisakazweni yilabo asebedlelwe ngisho impahla nemizi ukuthi kubuyiswe imali abayeba ngenkohlakalo.
URadebe uthe lokhu kwenziwa ngenhloso yokuthi izwe libazi abantu ababolile bakuleli.
Uthe njengamanje bamatasa babheka ukuthi lokhu bazokwenza kanjani abasebenzi boMnyango nokuthi yimiphi imithombo yabezindaba ezosetshenziswa.
Ebuzwa ukuthi ngeke yini ukukhipha amagama abantu abalahlwe ngamacala enkohlakalo emaphephandeni kudale ukuthi athathelwe izinyathelo zomthetho, uRadebe uthe ngeke ngoba vele abantu abazonekelwa izwe kabasafihliwe uma sebelahlwe ngamacala.
Uthe bafuna ukuthi abantu abalahlwe ngamacala bangagcini nje ngokuhlazeka ezinkantolo kodwa nabantu mababazi ukuthi baze baboshwe nje babedla imali yabo yentela.
Phambilini uRadebe uthe ithimba elibizwa ngokuthi yi-Anti-Corruption Task Team lisebenza kahle ukulwa nenkohlakalo selokhu lasungulwa ngo-2010.
Uthe izimpahla zabantu abangu-59 zenani lika-R816million sezibanjiwe ngumbuso, cishe u-R78 million usuqoqiwe wabuyiselwa kuhulumeni.
Ngaphezu kwalokho amapulazi ayisihlanu nawo athathiwe ngumbuso kanti intengo yawo esewonke ingafinyelela ku-R74 million. Eminyakeni emithathu edlule sekuboshwe abantu abangu-237 ngamacala enkohlakalo.
Kulaba uthe abangu-32 sebelahlwe ngamacala wathi ababili bakhishwa phambili laba abanye abangu-203 basahamba amacala.
URadebe uthe isifundazwe iLimpopo sesiyaqala ukukhombisa imiphumela emihle selokhu saqashwa ngelokhozi ngabaphenyi. Uphinde wancoma indlela yokumiswa kwama-akhawunti asemabhange abasolwa.
Services


c: text/html

text:
Zimkhalele owebe impesheni
2011-08-22 16:28
Durban - Zimkhalele emsebenzini owesilisa osebenza ehhovisi lezimpesheni eThekwini, osolwa ngokuqola owesifazane imali engu-R28 000 yempesheni yakhe yokugula ebivaleke kusukela ngo-2008, kubika iphephandaba iSolezwe.
Lona wesilisa kuthiwa usebenzisana namantombazane thizeni awabiza ngabammeli.
Okhulumela amaphoyisa aseThekwini uKaputeni Khephu Ndlovu uthe umsolwa uboshwe ngoLwesihlanu emini ngemuva kokuba uNompumelelo Jali, 49, evule icala ngokuqolwa kwakhe impesheni.
UJali ubephunyelwe yimali engu-R43 380 yempesheni yakhe. Umsolwa wamqola enye ingxenye ka R28 000 wamshiya no R15 380 kuphela.
Ngokusho kukaJali waseNagina ngaseMariannhill, wathola ucingo kulona wesilisa ngoJulayi 1 olwathi akafike emahhovisi ezempesheni ngoJulayi 4 njengoba wayebhalisele imali yempesheni eyabe ivaleke ngo-2008.
Amaphoyisa akakavezi lutho ngabanye abasolwa.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24

robotstxt: allowed

filter: keep


text:
SIMPHIWE NGUBANE
USATHUKILE umndeni webhungu okuthiwa lidindwe ngesibhaxu ngunogada kaSomlomo kaMasipala waseMlalazi kubangwa ukudla ngemuva komcimbi wokulethwa kwentuthuko endaweni yaseGingindlovu.
UMndeni kaLunga Sithole (19) uthi kuyacaca ukuthi isono sendodana yawo kwaba wukubamba ulayini wabantu ababelindele ukunikwa amaphase-la okudla ngemva komcimbi obusezinkundleni ze-midlalo eHemfane eGingindlovu ngoMgqibelo.
Kuthiwa unogada kaNkk EN Malinga-Mtshali wabamba uLunga ngesidlozane emkhipha kulayini wabe esemqhasabula ngezimpama lokhu okwaphetha ngokuthi awe phansi waphuma igazi ngomlomo nangezindlebe ekhihliza namagwebu.
Umamncane kaLunga, uNksz Gabi Mdluli, uthi bewumndeni basadidekile ukuthi ubeshayelwani uLunga ngoba wonke umuntu wabona ukuthi akonanga lutho. UNksz Mdluli uthi indodana yakhe ichithe izinsuku ezine esibhedlela.
Okhulumela amaphoyisa esifundazweni uCaptain Thulani Zwane, uthe livuliwe icala lokushaya kodwa akukho muntu oseboshiwe.
Services


text:
SIMPHIWE NGUBANE
UNDUNANKULU wesifundazwe iKwaZulu-Natal uDkt Zweli Mkhize noNgqongqoshe beKhabhinethi yakhe bakhalisane nemindeni yabafundi abangu-10 abashone engozini enyantisayo yeveni eligingqikile.
Le ngozi yenzeke emgwaqeni u-R117 phakathi kwaseBulwer nase-Underberg ngoLwesibili ntambama. Imibiko engakaqinisekiswa iveza ukuthi umshayeli weveni (oshonile) ubehamba ngesivinini futhi ephuzile.
UMkhize ubehambele indawo yaseDonnybrook noNgqongqoshe wezeMfundo uMnuz Senzo Mchunu nowezeNhlalakahle uNkk Weziwe Thusi izolo beyokhuza lo mshophi wokufa kwabantu ubuthaphuthaphu esifundazweni kulezi zinsuku.
Okhulumela uNdunankulu, uMnuz Ndabezinhle Sibiya, uthe uMkhize ukhale ngokuthi isifundazwe sigubuzelwe yifu elimnyama ngenxa yezigameko ezinyantisayo kusukela kwesaseMankwanyaneni, eShowe okwabulawa kuso abantu abayisithupha emcimbini wokwemulisa.
Uthe lesigameko silandelwe eduze ngesasePomeroy, eMsinga okubulawe kuso abantu abayisishiyagalolunye ngabantu ababentshontsha imfuyo yabo.
“UNdunankulu ukhale ngokulahlekelwa ngabantu abebezoba ngabaholi bakusasa kule ngozi ebingagwemeka. Lezigameko zibuyisela emuva izinhlelo zokuthuthukisa isifundazwe.’’
Services


text:
SIMPHIWE NDWANDWE noLUNGI LANGA
UMASIPALA weTheku usunongabazane ngokuziphatha kwamaphoyisa angaphansi kwaleli dolobha kulandela uchungechunge lemibhikisho eyenziwa yila maphoyisa lapho kuvinjwa khona izimoto emgwaqweni.
Ikhuluma namaphoyisa izolo iMenenja yeTheku, uMnuz Sibusiso Sithole, ithe indlela amaphoyisa enza ngayo muva nje iyadumaza.
“Njengoba sihlela ukuqasha abantu ngokuphelele nje sinokuzibuza ukuthi ngabe sizoqasha abantu abazowenza ngendlela yini umsebenzi wabo. Ukuziphatha kahle nenhlonipho kubalulekile futhi silindele ukuthi amaphoyisa abe yisibonelo emphakathini.
Abathi bazoshisa iCity Hall kumele bazi ukuthi ngeke sikubekezelele lokho,” kusho uSithole.
Ngesikhathi uSithole esho lokhu kube nokuhhomuzela emaphoyiseni angaqashiwe ngokugcwele abegcwele ngaphandle kwehholo.
USithole utshele amaphoyisa ukuthi bazophoqa amaphoyisa ukuthi aziphathe ngendlela ethanda noma engathandi.
Mayelana nomphathi wamaphoyisa, uMnuz Eugene Nzama amanye amaphoyisa afuna axoshwe, uSithole uthe lo mphathi unamalungelo njengawo wonke umsebenzi ngakho kufanele kulandelwe imigudu futhi kubhekwe ukuthi okukhalwa ngakho kuyabambeka yini.
IMeya yeTheku uMnuz James Nxumalo inxuse amaphoyisa ukuthi ababekezelele ngesikhathi besalandela imigudu efanele ezoholela ekutheni baqashwe bonke. Uthe bazinikeza isikhathi esiyizinyanga ezintathu ukuthi baqikelele ukuthi kushaya uDisemba 1 wonke amaphoyisa ayitoho angu 919 aqashwe ngokuphelele.
UNxumalo uthe akuwona kuphela amaphoyisa angaqashiwe ngokugcwele azobhekelelwa kulolu hlelo kodwa nabanye bakweminye iminyango abayitoho bazoqashwa ngokuphelele. Sebebonke abasebenza beyitoho kumasipala bangu-2 500.
Umhlangano wayizolo obewethanyelwe yiziphathimandla zikamasipala nezinyunyana ulandela umbhikisho wangoMsombuluko lapho kwama nse izimoto emgwaqweni osenkabeni yedolobha uPixley KaSeme lapho amaphoyisa esabisa ngokushisa iCity Hall.
Khona izolo kuphazamiseke emcimbini wokuhlonipha ngeziqu abadayisi basemgwaqweni abaphumelele ohlelweni lokuqeqeshwa lukamasipala weTheku ngesikhathi amaphoyisa efuna ukungena ngenkani ehholo.
Abashayeli bezimoto bezwakalisa ukukhathazeka ngokumiswa isikhathi eside emgwaqweni kuhlolwa izimoto zabo.
Amaphoyisa aphinde akwenza lokhu izolo evala umgwaqo uPixley KaSeme emisa izimoto etshela abashayeli ukuthi azihlola ukuthi zisesimeni yini.
Elinye iphoyisa ebelisesixukwini lithe kwenziwe lokhu emuva kokuzwa ukuthi umhlangano neziphathimandla zikamasipala uhlehliswe ngaphandle kokuthi abikelwe.
UMnuz Nhlanhla Nyandeni wenyunyana yabasebenzi bakamasipala iSouth African Municipal Workers Union (Samwu) unxuse ukuziphatha emaphoyiseni kamasipala.
“Kunendlela ethile yokuziphatha esingafuni ukuyigqugquzela. Sethembisa ukuthi sisazoba nemihlangano neziphathimandla zikamasipala ukulandela ukuthi lokhu okuthenjisiwe kuyenzeka yini,” kusho uNyandeni.
Services


text:
SIMPHIWE NGUBANE
INHLANZI ishelwe ngamanzi “komalume” abathutha izingane zesikole ngamaveni asebenqunyelwe ugwayi katiki ukuba bawuyeke lo mkhuba kungenjalo bazobhekana kanzima nengalo yomthetho.
AboMnyango wezokuThutha KwaZulu-Natal bathe akukho noyedwa umfundi ovumeleke ukuthi athuthwe ngeveni uma eya noma ebuya esikoleni futhi akhokhiswe imali ngoba lokhu kuphambene nomthetho wezwe wezokuthutha.
Lo Mnyango uthi zikhona izimoto ezigunyazwe ukwenza lo msebenzi ezifaka phakathi amabhasi namatekisi.
Okhulumela uMnyango wezokuThutha KwaZulu-Natal, uMnuz Kwanele Ncalane, uthe baqale ucwaningo ngokubambisana noMnyango wezeMfundo lapho beqoqa khona ulwazi lokuthi zingaki izikole ezisasebenzisa lolu hlelo lokuthutha ngamaveni ikakhulukazi ezindaweni zasemakhaya ukuze kuhlinzekwe ngezimoto eziphephile ezigunyaziwe ukwenza lo msebenzi.
“Abantu abawuyeke lo msebenzi wokuthutha abafundi ngokungemthetho ngoba unomphumela ongemuhle ekugcineni. Sizowaqeda nya la maveni esifundazweni ngoba uma sihlala sibukela isizwe sizobhubha siphele sibhekile,” usho kanje.
Ebuzwa uNcalane ngezinhlelo abanazo zokuthutha abafundi uma kuyekiswa omalume bamaveni, akaphumelanga obala kodwa ugcizelele ukuthi abazali, izikole nama-School Governing Body abaqiniseke ukuthi izingane azithuthwa ngamaveni.
“Umzali akangavumi ingane yakhe ihlohliswe okwesaka lamazambane emotweni ngoba lokhu kubeka impilo yomfundi engcupheni. Ukulayisha ngokweqile futhi ushayela ngesivinini kuyingozi ngakho uma iveni lenza ingozi kuba khona abafayo noma balimale kanzima ngakho awaphephile,” usho kanje.
Lo Mnyango ugcizelela iphuzu lokuqedwa kwamaveni nje kungenxa yengozi yangoLwesibili.
Okhulumela uMnyango wezeMfundo, uMnuz Sihle Mlotshwa, uthe njengamanje basheshisa uhlelo asebeluqalile lokuhlinzeka izikole ngezokuthutha eziphephile ngenxa yokuthi siphezulu isibalo sezingozi ezimbandakanya amaveni athutha abafundi.
Uthe kusezandleni zomzali womfundi ukuthi yena ufuna ingane yakhe ithuthwe ngaluphi uhlobo lwemoto. Ube esebadonsa ngendlebe ethi abaqikelele ukuthi bakhethani.
“Ngeke sithi ‘omalume’ abayeke noma baqhubele ngoba lona wumsebenzi wabezokuthutha ukuthi kube yibo onqumayo ngalokhu. Abantu abashayele ngokucophelela, bahloniphe imithetho yomgwaqo futhi bangalayishi ngokweqile. Ezinyangeni ezimbili ezedlule singcwabe inqwaba yabafundi abashone ezingozini zomgwaqo ngenxa yobudedengu babashayeli,” usho kanje.
Services


text:
INDODA esolwa ngokubulala uNkk Anni Dewani yayifuna ukwenza isitatimende emaphoyiseni yize yayingenammeli. Lobu wubufakazi obulalelwe eNkantolo eNkulu eWestern Cape izolo.
I-video edlalwe enkantolo ikhombise uMnuz Xolile Mngeni (osesithombeni) ephonswa imibuzo nguCaptain Adolf Jonker, oyiJustice of the Peace eBellville, eCape Town, ngobusuku bangoNovemba 16, 2010.
UMngeni, etolikelwa, watshela uCaptain Jonker ukuthi wayeyesaba lena enye indoda “eyenze lokhu.” Ngesikhathi ekhombisa ukuba manqika ngokuvuma, uCaptain Jonker ubonakala esho ephindelela ethi ukuqopha kuzomiswa uMngeni aze athole ummeli.
Ngemuva kwesikhathi eside uMngeni engacacisi ukuthi ufuna ukwenzenjani, wabe esetshela uCaptain Jonke ukuthi: “Ngizokwenza isitatimende manje bese ngithola ummeli uma sengiyovela enkantolo ngoba ummeli uzosuke abambezele yonke into njengamanje.”
Inkantolo ibilalele lobu bufakazi ifuna ukuthola ukuthi ngabe umbuso uzosamukela yini lesi sitatimende esenziwa nguMngeni ngaleso sikhathi.
UMngeni uyawaphika amacala okuthumba, ukuphanga, ukubulala nokutholakala nesibhamu esingekho emthethweni.
Services


text:
IMOTO: Freelander Limited Edition 2
ISINAMUVA lizobukwa ngempela kulokhu njengoba kwa-Land Rover bememezele ukuthi bazokhipha uhlobo olusha le Freelander ebizwa ngeLimited Edition Freelander 2.
Lokhu ngikusho ngoba bathe lezi zimoto zizoba ngu-50 nje kuphela okwamanje. Uma uzinika isikhathi usondela kule moto uzobona ukuthi kungani izophenduka inyama emakethe.
Bayishintshe kakhulu ngaphandle nangaphakathi uma uyiqhathanisa nalena endala namanje esenalo ugazi kwabaningi.
Izinto ezihlukile ezigqamile igrille, amafenda, ispoiler ngemuva kwi tailgate, ipayipi eligqize ngombala ocwebezelayo ngemuva, izibambo zezicabha ezinombala ofanayo nemoto kanjalo nezibuko bese ivala ngamasondo angu 19 inch nerimu lakhona.
Ngaphakathi izinto zishintshe kakhulu njengoba iphuma nezihlalo eziyisikhumba ezisebenza ngogesi abazi kakhulu ngezimoto abathi ngama-sport seats. Izihlalo zinezindawo ezithofozelayo zokuncika kanjalo nezindawo zokubeka izingalo.
Phansi ishaya ngokhaphethi abangajwayelekile kodwa abanombala ohambisana nezicabha ngaphakathi.
Amaphedali phansi yilawo ajwayeleke ukutholakala ezimotweni zejubane nawo ayi sporty.
INJINI NAMANDLA
Le moto itholakala ngenjini engu 2.2 litre SD4 HSE turbo enamandla afinyelela ku 140kW kanye ne-torque engu 420Nm. Isebenzisa ubuchwepheshe be-Intelligent Power Management System (IPMS) obukwazi ukunika i-battery amandla ngesikhathi imoto yehlisa ijubane ngaleyo ndlela ingasebenzisi u-petrol omningi. Ukhona nomunye u-gearbox abathi uyisizukulwane sesibili obizwa nge- Asin Warner AWF21 ongumshini ozishintshayo (Automatic transmission).
Le njini ithe ukuthi thuthu ngezinga, iyawonga futhi u-petrol. Ayigcini nje kuphela ngokuba imoto enhle ebukekayo, kodwa yakhelwe nokuthi ikwazi ukumelama nezimo ezihlukile zomgwaqo njengokuqwala izintaba ngaphandle kokuzwela.
Abantu abasuke bephakathi emotweni ukuphepha kwabo kuyabhekelelwa njengoba iphuma ne-Command Driving Position esiza ekutheni umshayeli akwazi ukubona kalula wonke amakhona emoto. Iphuma nama-airbag ayisikhombisa okukhona kuwo awasezinhlangothini abizwa ngamakhethini, amabili angaphambili neyasedolweni yomshayeli. Akumangazi ukuthi kungani ithole ukuhlonishwa ngezinkanyezi ezinhlanu kwezokuphepha emuva kokuvivinywa emazweni ahlukene.
Services


text:
LUNGI LANGA
KUSOLWA ukuthi uxabane nonina kubangwa imali elahlekile umfana (14) ozilengisile.
Ingxabano esuswe ukuduka kwemali okuyiyo okuthiwa iholele ekutheni u-Asanda Mncwabe waseHammarsdale obefunda uGrade 7 Okhozini Primary azilengise ngoMgqibelo emini.
Okhulumela amaphoyisa KwaZulu-Natal uLt-Col Vincent Mdunge, uthe isidumbu sika-Asanda sitholakale silenga esihlahleni.
“Utholakale elenga ngothayi esihlahleni esagqoke umfaniswano wesikole,” kusho uMdunge.
Uthe uphenyo lwabo luveze ukuthi u-Asanda uxabane nonina ekuseni ngoLwesihlanu esaya esikoleni bebanga imali ebilahlekile ekhaya.
Uthe ngokwazi kwabo ugcine ngalelo langa ukubonakala kwaze kwaba utholakala ngoMgqibelo eselenga emthini.
Kuthiwa uhambe ekhaya ngoLwesihlanu waze watholakala bude buduze nakubo eselenga ngothayi wesikole. Elinye ilungu lomphakathi elicele ukuba igamala lalo ligodlwe, lithe umfana ucele imali yokuhamba nesikole kunina, wamnqabela wase ephetha ngokuzithathela u-R70. Unina ube esemshaya wase ebaleka wagcina ngokutholakala eselenga emthini.
Umndeni ka-Asanda obubukeka usathukile emuva kokuthola ngalesi sigameko awuzange uthande ukuphawula ngaso.
Ngesikhathi kulandwa isidumbu omakhelwane bebesababaza isinqumo esithathwe yilo mfana.
Izigameko zokuzibulala kwezingane seziphenduke insakavukela. Ngonyaka odlule umfana waseBellair, eThekwini wazilengisa okusolwa ukuthi wayedinwe uthisha wakhe. Omunye umfana waseMbumbulu wazilengisa ngoba bemngcona ngebala lakhe.
Services


text:
UNale uzobuyela ejokeni
2012-09-12 13:11
Johannesburg - Umdlali wasemuva weKaizer Chiefs, uJimmy Tau, ngeke adlale uma leli qembu selibhekene neBlack Leopards ngoMgqibelo eFNB Stadium, kodwa uAbia Nale yena angase adlale, kubika iKickOff.com.
UTau usebuyele ekuzilolongeni ngokugcwele neqembu ngemuva kwezinyanga ezintathu engadlali ngenxa yokulimala eqakaleni, kodwa nakuba kunjalo umqeqeshi weziMpofana uStuart Baxter uthi lo mdlali akakakulungeli ukudlala.
Ngakolunye uhlangothi, uNale yena obenikwe ikhefu ngemuva kokudlula emhlabeni kukababa wakhe, ngenyanga edlule, ngokusho kukaBaxter wenza ezibukwayo ejimini.
"UJimmy akakakulungeli ukudlala, kodwa uNale usekulungele. Wenza into encomekayo ejimini,” kuqhuba umqeqeshi.
UNale angavala isikhala sikaSiphiwe Tshabalala, uma ephunyuzwa kulandela ukuthola kwakhe ukulimala ngesikhathi iBafana idlala neMozambique ngoLwesibili.
"Ngibone uShabba ephuma ungakapheli umdlalo ngenxa yokulimala kanti futhi okwamanje asinalo ulwazi lokuthi ulimale kangakanani," esho
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
SIZWE BLOSE
ATHENGWA ubuthaphuthaphu amathikithi endumezulu yefestivali, Ugu Jazz ezoba ngoMgqibelo (Juni 23), ePort Shepstone.
Lo mcimbi oba minyaka yonke uzokuba soGu Sport and Leisure Centre.
USthembile Nxumalo oyiMaketing and Promotions Manager uthe konke sekumi ngomumo ngalo mcimbi, wathi bona sebelinde abantu ukuthi bazogcwalisa inkundla.
“Emasontweni adlule sihambele ezinye izifundazwe isasasa likhulu kakhulu abantu bathi sebewathengile amathikithi,” kusho uSthembile.
Ucele abantu ukuthi bafike ngesikhathi wathi uma kungenzeka kumele bafike kusasele usuku noma izinsuku ezimbili ngaphambi kosuku lomcimbi ukuze babone ubuhle bendawo yasoGwini.
Uveze ukuthi namhlanje bazokuba neGala Dinner yabaxhasi bomcimbi nabezindaba.
Uthe ngoLwesihlanu balindele inqwaba yabathandi bobumnandi kwi pre-party ezoba seMarburg Stadium ezobe ibophele abaculi abanohlonze okubalwa uProfessor, Da Babes, Ralph Gum, Tira, Shota, Zakwe, Happy Gal, Lvovo Derrango, 101, 745 crew nabanye.
“Ngaphandle kwalokho sizobe sibophele izinkunzi zodwa kwi-jazz ngosuku olulandelayo, njengoba sigabe ngoLira, Thandiswa Mazwai, Ray Phiri, Oliver Mtukudzi, MiCasa, Mbongeni Ngema, DJ Muntu, Zakes Bantwini, Ringo nabanye.
Uphethe ngokuxwayisa abantu ukuthi bagqoke izimpahla ezifudumele ngoba kuzokube kumakhaza.
Amathikithi e-pre party abiza u-R70 kuthi awe-jazz abize u-R200.
Services


text:
Kushone 60 emayini eseDRC
2012-08-16 12:03
Kinshasa - Isikhulu saseDemocratic Republic of Congo sithi cishe bangu-60 abantu abashonile kulandela ukubhidlika kodonda emayini yegolide.
UFaustin Drakana Kananga utshele abe-Associated Press ngoLwesine ukuthi kuthathe abatakuli izinsuku ezine ukuba bakwazi ukungena ngaphakathi emayini kulandela isigameko esenzeke ngoMsombuluko ePangoyi.
Le ndawo ilawulwa ngamalungu ombutho wamasosha.
UKananga uthe abavukuzi bebesendaweni engamamitha angu-100 ukuya phansi ngesikhathi kwenzeka lesi sigameko.
ICongo, iyizwe elimaphakathi ne-Afrika, elikhungethwe ububha nakuba licebile ngezimbiwa phansi, lokhu kwenziwa ukuthi liphethwe ngondlovukayiphikiswa kanye nezimpi eziqhubekayo.
Iningi labantu bakuleliya lizwe lizama ukuthola imali yokuziphilisa ngokuthi lenze lo msebenzi wokuvukuza nakuba uyingozi futhi ungekho emthethweni.
- Landela
IzindabaNews24 kuTwitter
- Sapa - AP


text:
Babeshaywa abavuma elokubulala - Ummeli
2013-03-05 14:04
Klerksdorp - Ayehlukunyezwa ngamaphoyisa amadoda amabili avuma ukuthi ayathinteka esehlakalweni sokubulawa kwelungu le-African National Congress eNorth West, u-Obuti Chika, kusho ubufakazi eNkantolo yeMantshi yaseKlerksdorp.
Ummeli kaJeffrey Letuka, uMoses Jones Botman, uthi umsolwa washaywa ngamaphoyisa, waphoqeka ukuthi avume icala.
"Ukuthi azikho izibazi ezibonakalayo akusho ukuthi akashaywanga," kusho ubufakazi bukaBotman.
UMbuso utshele inkantolo wathi uLetuka noSihlangu Sekhakhane bazivumela ukuthi bayathinteka kulokhu kubulala.
Bobabili abasolwa bayaliphika leli cala, bathi bashaywa ngamaphoyisa baze bevuma icala.
Abasolwa babhekene necala bekanye noSihlalo we-African
National Congress Youth League uPapiki Baboile, uNobhala ewadini uPaul Molomonyane, ikhansela u-Itumeleng Molebatsi, osebenza kumasipala wendawo uWilliam Malefo, umshayeli wetekisi uKgotso Kali kanye noNgqongqoshe woMnyango wezoHulumeni baseKhaya uChina Dodovu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
NONTUTHUKO NGUBANE
INGXABANO nomfowabo omdala iholele ekutheni owesifazane waseHowick akhethe ukuqeda ngempilo yakhe ngokuziphonsa empophomeni okungayi lubuyayo luyo kwaNogqaza eHowick kodwa wahlengwa abezimo eziphuthumayo.
UNksz Zama Vilakazi (27) kunezinsolo eziqinile zokuthi ubesekhathele yimpilo yokuhlukunyezwa ngumfowabo uMduduzi abemvulele icala lokushaya.
Lo wesifazane uhlale isikhathi esingaphezu kwehora esicongweni sale mpophoma edume njengendawo okuzibulala kuyo labo abasuke bengasafuni ukuphila.
UMnuz Ronnie Ndlovu (39), osebenza kwabezimo eziphuthumayo ohlenge impilo yalo wesifazane uthe ubelokhu ekhala ngoMduduzi kodwa ehluleka ukuchaza kabanzi ngaye.
“Ngesikhathi sizama ukuphuma emanzini, akekho obekhulumisa omunye. Sonke besimangele. Ngimbuzile ukuthi bekwenzenjani kodwa wangathanda ukukhuluma. Ubelokhu ephimisela igama likaMduduzi. Bengizitshela ukuthi yisoka lakhe kodwa ngibuye ngathola ukuthi ngumfowabo,” kusho uNdlovu.
Okuvelile emuva kwalesi sehlakalo wukuthi uZama ubeye enkantolo eyosula icala lokushaya abelivulele umfowabo ngenxa yokuthi unina obazalayo ubefuna bakhumelane umlotha kodwa le ntokazi ingakuzwa kahle lokho.
Ngokomlando, abekho abasindayo uma beke baziphonsa kule mpophoma.
Baningi abantu okuzwakala ukuthi baziphonsa kuyona uma bexakwe yizinkinga nokwenze yaze yaduma ngokuthi yilapho abantu bephumula khona.
“Bengingazicabangi mina ngesikhathi ngingena emanzini ngiyohlenga lo wesifazane. Ngikhohlwe yizingane zami nempilo yami ngilwela ukuhlenga umphefumulo. Sekukaningi ngiza lapha ngizolanda izidumbu. Bengingafuni ukuba kungiphinde osekwake kwangenza,” kusho uNdlovu onezingane ezimbili.
UZama kubikwa ukuthi unengane eyodwa eneminyaka emithathu.
Kuthintwa isibhedlela iNorthdale lapho elaliswe khona, ongumxhumanisi kulesi sibhedlela uMandisa Dlamini uthe odokotela basamgcinile kodwa uyalulama.
“Usesimeni esihle kakhulu, uyalulama ngokushesha. Asikwazi ukukudalula okunye kwabezindaba.
“Angazi ukuthi uzophuma nini esibhedlela ngoba lokho kuzoba yisinqumo sikadokotela,” kusho uNksz Dlamini.
Abaningi abahlala kule ndawo bayazi ngezigigaba zokuziphonsa kwabantu abasuke benezinkinga empilweni.
Services


text:
SANDILE MAKHOBA
UTHUSE abaningi uDJ wodumo ebonakala eswenkile emjahweni omkhulukazi iVodacom Durban July nakweminye imicimbi ebihambisana nalo mjaho ngemuva kwemibiko yokuthi ulaliswe esibhedlela.
Abalandeli bakaDJ Bongz abebembona eGreyville Racecourse bebedideka uma bebona lo DJ njengoba bekungacatshangwa ukuthi ngabe useluleme ngokwenele ukuhambela imicimbi.
UBongz wodumo lwengoma ethi Thina Sobabili ubengakhombisi zimpawu zomuntu obelaliswe esibhedlela.
Isolezwe ngoMgqibelo likhiphe udaba oluqinisekiswe yiMenenja yalo mculi, uBheko Sokhela, othe kubonwa ngokusa kuye esibhedlela.
Kulo mbiko uBheko wachaza wathi uBongz wangenwa ngamakhaza ngesikhathi eyodlala eMpumalanga.
Ephawula ngalokhu uBongz uthe empeleni ubengaguleli ukufa.
“Ngaya esibhedlela ngingaguli ngiyoxilongwa njengenjwayelo. angikaze ngilale phansi njengoba kubikiwe. Akusona isikhathi sokugula lesi kimi ngoba yisikhathi sokujabulisa abantu. Ungathi ngiphekai-albhamu eyi-double disc enezingoma ezingu-26 bengizoyenza kanjani yonke leyo nto ngigula,” kubuza uBongz.
Isolezwe lizibonele loDJ ezihambela ku-Vodacom Durban July, ezidlela ubumnandi nabanye ozakwabo abambisene nabo kwezokungcebeleka.
Ngisho esethintwa izolo ekuseni ebuzwa ukuthi uzizwa enjani, uBongz uqhubekile wathi akaguli ndawo yena.
Imenenja kaBongz ishaye ungqimphothwe izolo yathi kayishongo ukuthi sekubonwa ngokusa kuBongz.
“Yebo uBongz uke waya esibhedlela eyoxilongwa emuva kokungenwa ngamakhaza kodwa akakaze alale phansi njengoba kulotshiwe. Uphila saka,” kusho uBheko.
Services


text:
IBoko Haram ivuma ukuhlasela eNigeria
2012-07-10 12:01
Maiduguri - Isitatimende esiyamaniswa nenhlangano yamaphekulazikhuni eNigeria, iBoko Hram, ithi iyona ehlasele ezigamekweni ezishiye abantu abangu-58 beshonile.
Lesi sitatimende esitholwe yi-Associated Press ngoLwesibili sithi le nhlangano izishaya izifuba ngokuhlasela ePlateau, nalapho kuthiwa oshayasibhamu bagasele emizini ngoMgqibelo.
Siqhube ngokuthi le nhlangano izqhubeka nokuhlasela izikhulu zikahulumeni nabenkolo yamaKhrestu.
Sithi amaKhrestu "ngeke akuthole ukuphumula" uma bengafuni ukwamukela inkolo yobuSulumane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
Bekuyisidumbu sikaDorner - Amaphoyisa
2013-02-15 07:21
Los Angeles - Amaphoyisa aseCalifornia asekuqinisekisile ukuthi isidumbu esitholwe singamalahle bekungesalowo owayeyiphoyisa, nobelwisana nawo, ngokusho kombiko.
Amaphoyisa aseSan Bernadino County, nalapho kuqubuke khona impi yezulu lezandla ngasekuqaleni kwaleli sonto, atshele iphephandaba iTimes ukuthi bekuyisidumbu sikaChristopher Dorner, nobeyiphoyisa laseLos Angeles.
Ubefunelwa amacala okubulala nokuzama ukubulala, kulandela ukuthi akhipha i-video ethembisa ngokuqotha imbokodo nesisekelo emaphoyiseni ngoba waxoshwa.
- Landela
IzindabaNews24 kuTwitter
- Sapa-DPA


text:
Kumele nginyuse amasokisi - Myeni
2012-12-12 10:04
Johannesburg - Umdlali we-Orlando Pirates uSifiso Myeni uyavuma ukuthi kudingeka emidlalweni yokugcina yonyaka enze kangcono kunalokho akwenza bedlala neKaizer Chiefs.
AmaBhakabhaka azodlala neMaritzburg United ngoLwesihlanu, kanti uthi lo mdlalo ubalulekile kuPirates njengoba isemizamweni yokuvala igebe phakathi kwayo neChiefs ngaphambi komlenze wesibili wesizini.
“Sesidlulile emdlalweni esiwudlale neChiefs,” etshella i-OPFC.com. “Kumanje sizilungiselela umdlalo neMaritzburg. Iyiqembu elinzima ngakho ngicabanga ukuthi kuzodingeka sidlale ngokuzimisela uma sizimisele ngokulishaya.
"Sizimisele ngokunqoba lo mdlalo ukuze sivale igebe phezulu. Umlenze wesibili wesizini uzobe usunzima kakhulu kuwo wonke amaqembu, ngakho ngeke sikwazi ukuwayeka amaphuzu amathathu.
“Engizitshele khona ukuthi kumele ngidlale kangcono kulo mdlalo – angikho ngaphansi kwengcindezi kodwa ngingenza kangcono kunalokhu engikwenzile ngempelasonto edlule kowomkhaya,” usho kanje.
Umdlalo wePirates neMaritzburg United uzoba seNelson Mandela Bay Stadium, kanti uzoqala ngo-20:00.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Usesiqalile isigwebo sakhe uMalatsi
2012-11-19 16:31
Johannesburg - Owabe engusopolitiki uDavid Malatsi uzinikele ejele iWitbank Prison, eMalahleni, ngenhloso yokuyoqala isigwebo sakhe seminyaka emihlanu, kusho abezamajele ngoMsombuluko.
"UMalatsi uzinikele ejele ekuseni ngezithuba zawo:08:30.Usesiqalile isigwebo sakhe,” kusho okhulumela ezamajele uKoos Gerber.
UGerber akachazanga ukuthi kungani uMalatsi engazinikelanga ngoLwesihlanu, njengoba kwakulindelekile.
UMalatsi uzodonsa iminyaka emihlanu mayelana necala lenkohlakalo, lokhu kulandela ukuthi iNkantolo eNKulu eKapa yachitha isicelo sakhe sokwedlulisa isigwebo.
Ngenyanga ka-Okthoba ngonyaka ka-2006, uMalatsi walahlwa yicala lenkohlakalo, kuthiwa wamukela isamba esingu-R100 000, egwazelwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Umlilo ubashiye bedinga eKapa
2013-02-19 07:31
Cape Town - Babalelwa ku-300 abantu abasale bengenamakhaya ngemuva kokuthi umlilo ucekele phansi amakhaya abo kwaLanga, eKapa, kusho abethimba lezinhlekelele.
Okhulumela lesi sikhungo uWilfred
Solomons-Johannes uthe izicishamlilo zithunyelwe emijondolo yaseZone 30 kulandela ukubonakala komlilo emakhamereni omkhandlu.
USolomons-Johannes uthe lo mlilo uqale ngabo-09:00 kodwa abosizo lokuqala baze bakwazi ukuwunqoba ngo-14:00.
“Umlilo ucekele phansi imijondolo engu-83, kwasala abantu abadala abangu-168 nezingane ezingu-120 bedinga,” esho.
Akubikwanga muntu olimalile kanti nembangela yomlilo ayaziwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kulindeleke ukuthi kuqokwe abuholi be-ANC
2012-12-17 13:33
Bloemfontein - Selulungisiwe udaba lwezimvume zokungena kwabantu enkomfeni ye-ANC eMangaung, nezivumela izthunywa ukuba zivote, kusho umthombo ongaphakathi eqenjini utshela iphephandaba iCity Press.
Lokhu kulungiswe ngemuva kokubizwa komhlangano osheshayo mayelana nokuthi basemthethweni yini labo abathi bayizithunywa zaseFree State naseNorth West.
Lokhu kuchaza ukuthi selungaqhubeka uhlelo lokuphakanyiswa kwamagama alabo okumele baqokelwe ubuholi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Banukelwa yijele abasabisa ngamabhomu
2012-09-17 12:05
Cape Town - Ukwesabisa ngebhomu okwenzeke esiteshini sesitimela eMaitland, kudale ukuthi kuphazamiseke ukuhamba kwezitimela edolobheni iKapa ngoMsombuluko, kusho abakwaMetrorail.
Isikhulu esiphezulu enkampanini uMthuthuzeli Swart uthe balunywe indlebe batshelwa ukuthi abaphenye kujantshi kunebhomu ecushiwe.
Amaphoyisa awatholanga lutho oluyiziqhumane, ukusebenza kwezitimela kuphazamisekile kwaze kwaqala ngezithuba zawo-07:05.
"Siyakugxeka ukuphazanyiswa komsebenzi...lezi zikhohlakali eziphazamisayo kumele zinqandwe ngokushesha," kusho uSwartz.
Sekukhishwe umehlokaboni ka-R25 000 ozonikwa loyo ozompimpa laba abaqamba amanga basabise ngamabhomu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kuboshwe umdlali weSundowns
2011-09-15 13:23
Pretoria – Kuboshwe umdlali weMamelodi Sundowns ngokushayela imoto ephuzile ePitoli ngoLwesine, kusho amaphoyisa.
Lo mdlali, oneminyaka engu-25 ubudala umiswe ngo-02:50 ekuseni ngaseSunnyside, kusho uLieutenant Colonel Tshisikhawe Ndou.
Uthe lo mdlali ebeshayela iVolkswagen Golf ecaleni elingafanele lo mgwaqo. UNdou uthi lo mdlali ebengakwazi ngisho ukukhuluma into eqondile.
"Ebenuka utshwala kanti uboshelwe khona lapho ngokushayela ephuzile. Uzovela enkantolo ngoLwesihlanu."
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
AmaTuks afuna ukudlala kwiPSL
2011-09-09 10:20
Pretoria – Iqembu lasePitoli elidlala kwiNational First Division, i-University of Pretoria, ihlezi endaweni yokuqala kwiligi, futhi kubukeka ingathi izobe idlala kwiPSL kwisizini elandelayo, kubika iSowetan ngoLwesihlanu.
Leliya qembu, eselinqobe imidlalo yalo emithathu yokuqala, izohlangana neChippa United ePhilippi Stadium eKapa ngoLwesihlanu.
AmaTuks aseshaye iAlti FC (2-0), i-African Warriors (2-1), neDynamos (3-0).
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Iyaqhubeka iKhomishana kaFarlam
2012-11-14 14:01
Rustenburg - Amaphoyisa abopha izindla zabavukuzi ababelimele ngesikhathi kuba nesehlakalo sokudutshulwa kwabo eMarikana, eNorth West, kwagcina kushona abangu-34 kulimala nabanye abaningi.
Lesi sehlakalao senzeka mhlaka-16 Agasti, amaphoyisa adubula abavukuzi basemayin iLonmin ababesesitelekeni, uLieutenant Colonel Duncan Scott, usho lokhu etshela iKhomishana kaFarlam, ezama ukuthola iqiniso ngokwenzeka ngesikhathi kudutshulwa abavukuzi.
Amaphoyisa abopha ngozankosi abavukuzi ababelimele, ababelele eduze nezikhali eziyingozi, lokhu kwakwenzelwa ukuphephisa abasebenzi bezempilo.
UScott wethule lobu bufakazi, eveza nezithombe zabavukuzi ababehlome ngezibhamu, izizenze kanye nemimese, uphinde waveza nomfanekiso okhombisa abavukuzi bezi"qinisa", okuthiwa kwenzeka ezinsukwini ezimbili ngaphambi kwesibhicongo sokudutshulwa kwabo.
I-video iveze othize echela abavukuzi ngentelezi, kukhona nogidayo eceleni, bayizinkulungwane abavukuzi ababonakala kule-video eyethulwe ngaphambi kwekhomishana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Ubuyela emsebenzini uClinton
2013-01-07 11:01
Geneva - UNobhala woMbuso eMelika uHillary Clinton uzobuyela emsebenzini ngoMsombuluko ngemuva kokuphutha isikhathi eside kulandela ukungaphili kakhle, okuhlanganisa ukuba nehlule legazi ekhanda, kusho umbiko.
Umbiko wangeSonto uveze ukuthi lesi sikhulu esiphezulu kuhulumeni sizoba nomhlangano ngo-09:15, ngoMsombuluko nesekela lakhe, izingxoxo ngeke zivuleleke kwabezindaba.
Kuneminye futhi imihlangano ehleliwe isonto lonke, kuhlanganisa ingxoxo ezoba seWhite House ngoLwesibili noNobhala wezokuVikela uLeon Panetta kanye nomeluleki wezokuPhepha uTom Donilon, nawo okungenzeka bavalelwe ngaphandle abezindaba kuwona.
Umhlangano olindelwe kakhulu ilowo ozoba ngoLwesine, lapho uClinton ezohlangana noMengameli wase-Afghanistan uHamid Karzai.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
LUNGI LANGA
WEXWAYISA abesimame ukuthi bangazibekeli isifiso sokuncipha esingeke sifezeke oseze wangena ekukhiqizeni amakhambi okunciphisa umzimba ngoba ebe nenkinga ngesisindo sakhe.
Yize ethe akazange abe mkhulu ngomzimba, uNksz Winnie Sibiya (37) onomkhiqizo obizwa ngeYou Slim uthe ulwe kaningi ningi ezama ukwehlisa isisindo sakhe somzimba.
“Nganginesifiso sokuba ngusayizi-30 kodwa ngilokhu ngingafiki kuwo lokhu kuqedwe ukuthi ngithole indlela eze yakwazi ukungisebenzela namanje ngisayisebenzisa,” kusho uNksz Sibiya.
Uthe inkinga enkulu ukuthi abantu bazibekela imigomo ebanzi kakhulu bagcine sebengasafiki kulokhu abebefisa ukufika kuko.
Okunye akubalulile ukuthi abanye bazitshela ukuthi bangadla noma yini bese behla nesisindo khona lapho.
Ngokusho kukaNksz Sibiya akukho okuhamba kodwa ekuzameni ukwehlisa isisindo, ngeke uzame ukwehlisa isisindo ube udla ngendlela engeyiyo.
Le ntokazi ithe yayifuna nokunika abantu ithuba lokuthi bathenge umkhiqizo wokwehlisa umzimba ongeke ubize kakhulu ngoba iningi lale mikhiqizo limba eqolo futhi iningi labantu alinawo amandla okuyithenga ngisho beyidinga.
Uthe kubalulekile ukuthi abantu abadla noma yimiphi imikhiqizo yokunciphisa umzimba bangathembeli ekutheni badle yona kuphela kodwa ukuphila ngendlela enempilo yikho okubalulekile.
Ubalule isikhathi sobusika njengaleso okunzima kakhulu kuso ukuthi abantu balandele imigomo yokunciphisa isisindo ngoba bayaye badle ukudla okungenamsoco ngoba bethi kuyafudumezana.
“Angikaze ngizwe kuthiwa kukhona ukudla okufudumezayo mina,” kusho uNksz Sibiya.
Uthe okunye okulimaza abantu ngalesi sikhathi ukuthi bahlala endlini bangabe besafuna nokuthatha uhambo oluncane lokuvocavoca umzimba.
Konke lokhu akusizi kubantu abafuna ukwehlisa isisindo.
Uthe okubi ukuthi ukunganakekeli indlela esiphila ngayo kuze kungenele nasezinganeni zathu ngoba bagcina bejwayezwe besebancane ukuthi bangadla noma ikanjani bangavocavoci nomzimba.
UNksz Sibiya uthe okunye okudala izinkinga ukuthi abantu abaziniki isikhathi uma bedla, bahlezi bedla begijima.
Uthe lo mkhiqizo usawudayisela eCommercial City eThekwini ngoba akakafuni ukuwufaka emakhemisi.
Services


text:
ISILO samaBandla sizokwembula itshe lesikhumbuzo loMntwana waseNdlunkulu owashona eminyakeni eminingi edlule emcimbini ohlelelwe uMgqibelo esiya kuwo.
Lo mcimbi wokwembulwa kwetshe loMntwana uMgidlana KaMpande uzoba sesigodlweni eNtshiweni esizweni seNkosi uMzimela.
UMntwana uMgidlana yindodana yeSilo sakwaNodwengu eyaphila isikhathi eside.
Washona ngo-1932 eshiya leli nomnotho ojulile ngenxa yokubhala umlando wendlu yasebukhosini.
Waphila ngesikhathi samakhosi amane aseNdlunkulu – uyise, uCetshwayo, iSilo uDinuzulu neSilo uMaphumuzana.
Itshe lesikhumbuzo lizovulwa yiSilo esibusayo.
Kulindeleke ukuthi uMengameli wezwe uMnuz Jacob Zuma noNdunankulu waKwaZulu-Natal, uDkt Zweli Mkhize, babe khona kulo mcimbi.
Services


text:
INTATHELI YESOLEZWE
KUTHUNGATHWA ungqondongqondo wesigelekeqe osolwa ngokubolekisa ngezimoto ‘zamaphoyisa’ ezingombombayi emaqenjini ezigebengu ezibamba inkunzi.
Umsolwa kuthiwa izimoto zakhe zihambisana nomfaniswano ophelele wamaphoyisa futhi zinemisindo eyenziwa yizimoto zamaphoyisa ezisemthethweni ngisho o-ova namalambu aluhlaza.
Amaqembu ezigebengu kusolakala ukuthi asebenzela e-Gauteng naKwaZulu-Natal. Amaphoyisa abophe amalungu amabili eqembu lezigebengu elizinze eGauteng abanjwe eKZN nenye yalezi zimoto ‘zamaphoyisa’ ezibolekwayo.
Kube khona ukudubulana phakathi kwamaphoyisa ophiko lwe-Tactical Response yaseMnambithi nezigebengu ngesikhathi amaphoyisa ebamba abasolwa kuleliya dolobha.
Abanye abasolwa abayisithupha babaleke bangena ehlathini ngesikhathi sebembozwe ngamaphoyisa. Amaphoyisa athole imoto eyi-Golf GTI ebifakwe yonke imibhalo yamaphoyisa kodwa ifakwe izinombolo ezingekho emthethweni.
Amaphoyisa athe abasolwa bebehlome ngezibhamu eziphathwa ngamaphoyisa ango-ngqo.
Abasolwa bathinteka ezigamekweni ezintathu zokubamba inkunzi ezithinta osomabhizinisi abahlaselwa besendleleni eya noma bebuya emsebenzini baphangwe imali eningi.
UColonel Eddie van Rensburg, wethimba lobugebengu obuhleliwe, uthe kunokuxhumana kobugebengu obufanayo naseGoli.
Uthe balunywe indlebe yizimpimpi zamaphoyisa ukuthi iqembu selehlukene phakathi, sekukhona elinye eseligxile eMnambithi.
Ukuqinisekisile ukuthi abasolwa bazenza amaphoyisa behamba nge-Golf GTI ne-BMW enemibala yamaphoyisa.
Indoda okusolakala ukuthi yiyona engungqondongqondo ekubolekiseni ngezimoto ngeyaseSoweto, eGoli. Kusolwa ukuthi yiyona ependa izimoto ezintshontshiwe ngemibala yamaphoyisa emba eqolo.
Amaphoyisa aphenya ukuthi umfaniswano nokokwenza imibala ukuthatha kuphi nokuthi wakufunda kanjani. Abasolwa ababili ababoshwe eMayville bahlala eMamelodi, ePitoli, kodwa ubugebengu babenza eKZN. Phambilini abasolwa kuthiwa babamba inkunzi usomabhizinisi waseChina owayeya emzini wakhe eWestville.
Ngemuva kokwenza lobu bugebengu leli qembu labe selibhekisa amabombo eMnambithi lapho laphinde lahlasela khona omunye usomabhizinisi odabuka eChina nomndeni wakhe.
Kulowo mndeni abaphangi batapa ubucwebe, isibhamu nemali ngesikhathi bengene ngaphakathi endlini. Ofakazi abababona ngesikhathi sebebaleka bathi bangena emotweni eyi-Golf GTI enemibala yamaphoyisa bashaya bachitha. UVan Rensburg uthe bathole ubufakazi bokuthi imoto eyi-BMW isekhona KwaZulu-Natal. Amaphoyisa asaphenya ukuthi imoto okukhulunywa ngayo ikuphi nendawo.
Services


text:
CELANI SIKHAKHANE
UMENGAMELI wezwe uMnuz Jacob Zuma uphonsele inselelo osomabhizinisi baKwaZulu-Natal ekutheni bayeke ukubanga amathenda kodwa abasebenzise amachweba olwandle lwesifundazwe ukuziqalela amabhizinisi azodala amathuba emisebenzi.
Ukusho lokhu ekhuluma engqungqutheleni yezinsuku ezimbili yokubhunga ngemisebenzi ehlelwe uMnyango wezaBasebenzi kuleli ezophothulwa namhlanje eRichards Bay.
Uthe lesi sifundazwe sinamachweba amabili amakhulu anamandla emnothweni wezwe ne-Afrika yonkana kodwa osomabhizinisi bakhona abakaboni ukuthi kufanele bawasebenzise nabo bayeke ukubheka amathenda kuphela.
“Empeleni osomabhizinisi bakulesi sifundazwe kufanele engabe basebenzisa ichweba laseRichards Bay naseThekwini ekutheni babe nemikhumbi ehamba phakathi kwala madolobha ethutha abantu okungaba abavakashi nomphakathi kodwa bona abakuboni lokho ukuthi bahlezi phezu komnotho kunalokho bonke babheke amathenda lawa abawabangayo,” kusho uZuma.
Uthe kunezindawo ezingenalo ulwandle kodwa ezisebenzisa imifula emikhulu ezinayo ukufukula umnotho wazo nokuqhakambisa ezokuvakasha okuyinto okufanele osomabhizinisi baseKZN bayenze njengoba la machweba ehlomulisa nezwe izigidi zamarandi .
Ezinkulumeni ebezenziwa kule ngqungquthela kuvele kwacaca ukuthi izinga labantu abangasebenzi ikakhulukazi abasha liphezulu njengoba kuvele ukuthi iKwaZulu-Natal isahamba phambili ngabantu abampofu abaphila ngesondlo sikahulumeni.
UZuma uthe inkinga yesibalo esiphezulu sabantu abasha abangasebenzi akumele ithathwe kancane ngoba izofaka ikusasa lakuleli enkingeni.
Uthinte nodaba lwentsha esifundile kodwa engaqasheki wathi lokhu kuyinkinga okungafanele ibukelwe kude ngoba iqiniso ukuthi izinkampani aziyingeni indaba yomuntu ongakaze asebenze ndawo .
Ubesho lokhu ebala nokuthi kunezinkulungwane zabantu abasha abaphothula imfundo ephakeme minyaka yonke abanye abasuke bethole nemifundaze kuhulumeni kodwa izinkampani ezingafuni ukubaqasha ngoba zithi abakaze basebenze ndawo.
Uphinde wakhala ngobuvila nangabantu abangenawo nhlobo amakhono emisebenzi wathi lokhu kunomthelela omkhulu wesibalo sabantu abangasebenzi nendlala.
IMeya yasoThungulu lapho okuqhubeka khona le ngqungquthela, uNkk Thembeka Mchunu, uveze ukuthi kulowa mkhandlu bangu-20% abantu abasha abangasebenzi.
Uthe ngenxa yalokhu sebezame ukuthi babe nezinhlelo ezibhekelele intsha ngamakhono ezemfundo ahlukene ukuze bakwazi ukubhekana nenkinga yabantu abangasebenzi nalabo asebegogodile kwezemfundo kodwa abangaqasheki.
Services


text:
INTATHELI YESOLEZWE
Izinhlangano zepolitiki ziphawule ngokuqikelela ngokumenyezelwa kwenhlangano entsha yezombusazwe eyethulwe yisishoshovu uDkt Mamphela Ramphele ngoMsombuluko.
“IDemocratic Alliance iyakwamukela ukwethulwa kweqembu likaDkt Ramphele, nokukhuluma kwakhe athi ufuna ukusebenzisana nabantu baseNingizimu Afrika ekwenzweni ngcono izwe,” kusho umkhulumeli we-DA, uMnuz Mmusi Maimane.
“UDkt Ramphele unemibono nemigomo efanayo naleyo ye-DA, ewukuthi abantu abaphathwe ngokulingana kungabhekwa ibala labo, kuvikelwe umthethosisekeleo. Umnyakazo wakhe ungesinye isinyathelo endleleni ende yokuhlela kabusha ezombusazwe ezweni lethu,” kusho uMaimane.
Umholi we-United Democratic Movement, uMnuz Bantu Holomisa, naye usamukele isinqumo sikaRamphele.
“Sizosebenzisana noDkt Ramphele emizameni yokwenza ngcono iNingizmu Afrika.
UDkt Ramphele umemezele ukuqalwa kweqembu elisha, waqeda ukuqagela obese kudonse amasonto.
Iqembu limenyezelwe eWomen's Gaol, eConstitution Hill, eBraamfontein.
“Namuhla ngithanda ukunazisa ukuthi ngisebenzisana nabanye abantu baseNingizimu Afrika ukubumba iqembu elizobuyisa ithemba kubantu baseNingizimu Afrika,” kusho uDkt Ramphele.
“Sizolibiza nge-Agang SA, ngesiZulu okusho ukuthi masakhe iNingizimu Afrika. Enye yezinhloso zayo kuzokuba wukulwa nenkohlakalo,” kusho uDkt Ramphele.
Uthe ubonile uma ebheka kwezepolitiki ukuthi kukhona igebe phakathi kwesizukulwane esalwela inkululeko naleso sezingane zakhe. Bazokhankasa nangezinkundla zokuxhumana.
Services


text:
MTHOKOZISI MNCUSENI
USABISA ngokukhipha isidumbu kwabamcwasa ngokwebala emqhudelwaneni we-EURO ka-2012 umgadli wase-Italy odume ngokungabi nakhanda, uMario Balotelli, odlalela iManchester City yase-England.
Umqhudelwano walo nyaka uzoqala ngoJuni 8. Uzosingathwa yiPoland ne-Ukraine kodwa ungcoliswe yimibiko engemihle yokucwaswa kwabamnyama ngokwebala esakazeke umhlaba wonke.
Lo mgadli wase-Italy kodwa omnyama ngokwebala futhi ohlale njalo esezindabeni ngezigemegeme zakhe uthe ozoke azame ukumphonsela ubhanana njengoba kubikwa kanjalo uyokube uzithintele ngoba kayikho into angayifuni njengabantu abona umdlalo webhola ngokucwasa abathile ngenxa yebala labo.
UBalotelli, okade ayezithola ekulesi simo, wethembise ukugadla kanzima futhi abulale kulaba abenza lokhu uma bekhona.
“Ngeke ngikwamukele lokhu. Uma bekwenza emgwaqweni ngizobahlasela kodwa uma bekwenza ngisenku-ndleni, ngizophuma ngibambe ibhanoyi lokuqala elibheke ekhaya,” kusho lo mdlali.
Useke wacwaswa ngokwebala edlalela u-Under 21 we-Italy ngo-2009 kanti uveze ukuthi kuzodingeka abe maningi amaphoyisa enkundleni ukuze agweme lokhu ngoba ngeke akumele ukwehliswa isithunzi ngabantu abangazi lutho ngebhola.
Kusemqoka ukuthi uBalotelli angagcini kuphela ngokubheka abacwasa abanye kwazise iqembu lakhe lesizwe liseqoqweni elinzima kakhulu.
Baqhathwe neCroatia ebophele uLuka Modric ogijima kuTottanham Hotspur yase-England, Republic of Ireland, eholwa wuRobbie Keane, naye oke wadlala kuSpurs, Liverpool neLA Galaxy yase-USA bese kuba khona nompetha balo mqhudelwano iSpain.
ISpain ibhekwe kakhulu kulo mqhudelwano kwazise iyona futhi engompetha bomhlaba futhi ibophele abadlali abasatshwa umhlaba wonke, okubalwa kubona u-Ike Casillas, Fernando Torres, Sergio Ramos, Xavi Hernandez, Andreas Iniesta nabanye abaningi.
Olunye ulwazi luthwathwe ku-Euro.com
Services


text:
MHLENGI SHANGASE
ZININGI izikhulu zoMnyango wezeMfundo KwaZulu-Natal ezisazomiswa emsebenzini ngenkohlakalo yohlelo lokudla ezikoleni. Kuvela ukuthi ababalelwa eshumini basengcupheni yokumiswa noma yinini.
Inhloko yalo Mnyango, uDkt Nkosinathi Sishi itshele abezindaba ukuthi njengoba kwamiswa izikhulu ezimbili ezibhekene nalolu hlelo oluhlinzekwa ngo-R1.2 billion, baningi nabanye abazomiswa maduzane.
USishi uthe inkohlakalo bafuna ukuyisiphula nezimpande esifundazweni yingakho bengathi nsi bephenya kwasani.
“Sizomisa abanye abasebenzi abevile eshumini maduzane nje. Asidlali uma sithi inkohlakalo sifuna ukuyiqeda nya yingakho sithi abenza lokhu bazalelwe yinj’ endlini,” kusho uSishi.
Lolu hlelo luphakela abafundi ababalelwa ku-2.2 million nsuku zonke kanti ngenxa yenkohlakalo edla lubi kulolu hlelo uMnyango ufuna ukufukula imifelandawonye kube yiyo ezophakela izikole.
UNgqongqoshe walo Mnyango, uMnuz Senzo Mchunu uhlale ekhala ngokuthi othishanhloko ubathola bephakele izikole ngoba banezinkampani zabo ezenza lokhu.
Lokhu akuvumelekile kanti nabanye osomabhizinisi uthola ukuthi baphakela izikole ezicela ku-70 ngosuku okuyinto egxekwa kakhulu.
USishi uthe uma bebathola benecala bazokhonjwa indlela abenza inkohlakalo wathi izigcwawu zokuqondisa izigwegwe zizonekelwa umphakathi.
“Izigcwawu zokuqondiswa izigwegwe sizozenza esidlangalaleni ngoba sifuna ukutshengisa abasebenzi abenza lokhu ukuthi le nto yabo ayivumelekile,” kusho uSishi.
Services


text:
ABABULALI bakaNkk Anni Dewani abazange baludingide udaba lokuthi umufi wayezobulawa kanjani. INkantolo enkulu yaseWestern Cape ithulelwe lobu bufakazi izolo.
UMziwamadoda Qwabe olahlwe yicala yiyo le Nkantolo wagwetshwa iminyaka engu-25 ebhadla ejele ngokuthumba nokubulala uNkk Dewani, wethule ubufakazi ngezingxoxo ababa nazo nomshayeli uMnuz Zola Tongo nomsolwa uMnuz Xolile Mngeni.
Uthe kwabakuxoxa, badingida indlela ababezokwenza ngayo ukuthi kubukeke sengathi umufi ubedunwa imoto eGugulethu ngoNovemba 13, 2010.
“UZola wasitshela ukuthi uMnuz Shrien Dewani ufuna ukuba abulawelwe umkakhe kodwa asizange sikudingide ukuthi wayezobulawa kanjani. Sasizokwenza kubukeke sengathi ubulawe edunwa imoto,” kusho uQwabe osephenduke ufakazi wombuso.
UTongo owayeshayela wabatshela umzila ababezohamba ngawo, wabatshela nokuthi uNkk Dewani nomyeni wakhe uMnuz Dewani babezobe behleli ezihlalweni ezingemuva.
UQwabe uthe, uTongo wabatshela ukuthi uma sekubulawa uNkk Dewani akumele kube khona omunye owayezolimala yize engacacisanga ukuthi kwakuzokwenziwa njani-ke ngoDewani.
Ofakazi abaningi bombuso bafakaze bathi uDewani wayengungqondongqondo kwakhiwa itulo lokubulala umkakhe ngesikhathi bevakashele eKapa beze kwi-honeymoon.
Kodwa uDewani ulokhu ekuphike njalo lokhu.
UQwabe phambilini waveza ukuthi abaduni bayalela uDewani ukuba aphumele phandle emotweni base bethi makabaleke angabheki emuva, maqede imoto yashaya yachitha nomkakhe esahlezi ngemuva kuyo.
UQwabe uqhube wafakaza wathi bobabili benoMngeni babazi ukuthi isibhamu sikaDewani yisona esasizosetshenziswa ukubulala uNkk Dewani.
Ummeli kaMngeni, uMnuz Qalisile Dayimani, ubuze ukuthi babhunga yini ngodaba lwesibhamu ngesikhathi behlangene sekubulewe umufi, uQwabe uthe yize engasakhumbuli kahle kodwa kungenzeka ukuthi baxoxa ngesibhamu.
Icala liyaqhubeka.
Services


text:
INTATHELI YEZEZIMOTO
UKUFIKA kwengqovungqovu iFord Ranger akulethanga nje kuphela izindaba ezimnandi kubathandi bezimoto, kodwa nabasebenzi bale nkampani bahleka bodwa.
IRanger izodala amathuba omsebenzi alinganiselwa ku-800 ngenyanga ezayo kwaFord Motor Company of Southern Africa lapho kuhlanganiswa khona izimoto eSilverton, ePitoli, nalapho kuhlanganiswa khona izinjini eStruandale, ePort Elizabeth.
Le misebenzi izodaleka ngemuva kwesinqumo sakwaFord SA sokuthi banyuse imikhiqizo yeFord Ranger pick-up benza kwaba khona neshift yesibili lokhu okuzosiza ukumelana nesibalo sabantu abayifuna ubuthaphuthaphu le moto.
UMengameli wakwaFord SA, uJeff Nemeth, ekhuluma uthe inkampani izokwengeza ishift yesibili esikhungweni saseSilverton ne-shift yesithathu esikhungweni esiseStruandale kusukela ngoMsombuluko ngoSepthemba 3.
“Amakhasimende ethu asekushilo ukuthi adinga okuthe xaxa kwale moto esezingeni njengeveni iRanger pickup. Ukumelana nesidingo esikhulu eNingizimu Afrika naphesheya, sizokwengeza isikhathi ekusebenzeni kwethu lokhu okuzodala amathuba emisebenzi futhi siqinisekise ukuzinikela kwethu kuleli zwe.
“Sitshale imali ukushintsha indlela esisebenza ngayo kanti siyethemba ukuthi le misebenzi izoba namandla okushintsha izimpilo zabantu. Ukudala amathuba emisebenzi kuzosiza ekwenzeni umehluko ekuthuthukiseni imiphakathi lapho sinalezi zikhungo khona,” kusho uNemeth.
IFord Ranger ifike yadala umnyakazo embonini yezimoto kuleli njengoba izibalo zokudayiswa kwayo nangenyanga edlule ziyibeke endaweni yesihlanu ngokuthengwa.
Services


text:
Akayi ndawo uMotlanthe - Mantashe
2012-12-20 13:03
Bloemfontein - Akukho zinkomba ezitshengisa ukuthi iSekela likaMengameli uKgalema Motlanthe angase ashenxe kuhulumeni, kusho uNobhalala Jikelele we-ANC uGwede Mantashe ngoLwesine.
"Asikho isidingo sokuthi kuthiwe uMotlanthe uzoshiya esikhundleni sakhe," kusho uMantashe etshela izintatheli eBloemfontein, osukwini lokugcina lwengqungquthela ye-ANC.
UMantashe ukucacisile kodwa ukuthi uMotlanthe akaselona isekela likamengameli we-African National Congress, nokuthi usinqabile isiphakamiso sokuthi aqokelwe esigungwini esiphezulu ku-ANC.
"Ziningi izinto ongazenza ngaphakathi eqenjini ngisho ungekho ku-NEC. Akwenziwa uguquko kuKhabhinethia la."
Okhulumela i-ANC uJackson Mthembu uthe uMotlanthe akayi ndawo, kanti uzokwenza umsebenzi wakhe kuze kuphele ihlandla lakhe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Umfana, 16, ubulale intombi yakhe
2011-10-17 07:51
Indhrannie Pillay, The Witness
Durban - Umsolwa, 16, uboshiwe kulandela ukugwaza intombi yakhe, 15, eSawoti.
UNompumelelo Shange ushonele ekhaya lakhe kwaMgayi emuva kokugwazwa esiswini.
“Kukholakala ukuthi uShange utholwe yisoka lakhe emi nabafana abathathu. Ube esethi mabahambe noShange, uShange wanqaba," kusho uCaptain Vincent Pandarum.
“Lo mfana wabe eseya ekhaya likaShange ngosuku olulandelayo nalapho kwaqubuka khona ingxabano. Wabe esemgwaza ebaleka."
- Landela IzindabaNews24 kuTwitter
- The Witness


text:
WASHINGTON DC—
Obedume ngezobungcwethi bokucubungula ezombusazwe njalo efundisa ezombusazwe ekolitshini leUniversity of Zimbabwe, uMnu. John Makumbe ubekiwe ngolweSithathu ekhaya lapho abedabuka khona eBuhera kulenkuthazo yokuthi abezombusazwe bengasebenzisi imali ukudinga usekelo.
UMakumbe obeseleminyaka engamatshumi ayisithupha lantathu-63, ubhebhele eHarare ngeSonto ngesifo senhliziyo. Esethula amazwe okuvalelisa umuyi, owazise ngomnyaka odluleyo ukuthi ufuna ukuncintisa emele ibandla leMDC-T, uMnu. Morgan Tsvangirai uthe uMakumbe wayekhwabithi ngitsho lakancane ukungethembeki.
Abantu abedlula inkulungwane ezinhlanu abagoqela uTsvangirai lenye inkokheli yebandla lakhe, izifundi zekolitshi le University of Zimbabwe labanye abanengi bebese Buhera emngcwabeni kamuyi.
UChris Gande weStudio 7 uxoxe lomsekeli wesikhulumeli seMDC ekhokhelwa nguTsvangirai, uMnu. Joel Gabhuza othi imfa kaMakumbe ayisikho kuhlalekelwa kwemhuli yakwakhe kuphela kodwa uzulu wonke wase Zimbabwe ikakhulu ibandla lakhe.
Ingxoxo loMnu Joel Gabhuza


text:
Iphoyisa lihudulwe yimoto ebeliyimisa
2012-12-21 14:48
Johannesburg - Iphoyisa likaMasipala waseGoli lihudulwe yitekisi ngesikhathi lizama ukuyimisa emgwaqeni uM1 ngoLwesihlanu.
Okhulumela amaphoyisa uChief Superintendent Wayne Minnaar uthe amalungu omphakathi abe eseyimisa itekisi ngesikhathi ebona iphoyisa lingaphansi kwayo ngakuCorlett Drive.
Umshayeli ube eseboshwa kanti uzovela eNkantolo yeMantshi eGoli ngoMsombuluko ngamacala okuzama ukubulala nokungami uma emiswa yiphoyisa lomgwaqo.
Iphoyisa, igama lalo elingakadalulwa, liphuthunyiswe eMilpark Hospital lisesimweni esibucayi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Owesifazane wabulawa yiCoca-Cola
2013-02-12 10:01
Wellington - Ukuphuza u-10 litha njalo ngosuku weCoca-Cola kwaba nomthelela omkhulu ekushoneni kowesifazane, kwase kucelwa ukuthi abakhiqisi balesi siphuzo bafake isexwayiso sezempilo eziphuzweni ezine-caffeine.
UNatasha Harris, 30, owayenezingane eziyisihiyagalombili wase-Invercargill, eNew Zealand, wayephuza lesi siphuzo iminyaka ngaphambi kokuthi ashone ngoFebhuwari 2010, kusho isikhulu sikahulumeni uDavid Crerar.
UHarris ubehlushwa yimpilo nokungenzeka kuyamaniswe nokunkunka kakhulu iCoke, nokungase kube nomthelela ekushoneni kwakhe ebulawa yisifo senhliziyo.
"Ngokuthola kwethu, ngicabanga ukuthi uNatasha wabulawa ukuphuza kakhulu iCoke. Ukube ubengayiphuzi ngalolu hlobo angikholwa ukuthi uwayengashona ngalesiya sikhathi nangaleya ndlela."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
CHARLES KHUZWAYO
SITHUKUTHELE sithelwa ngezibonkolo isihlabani somculo kamaskandi, uThokozani “Somnandi” Langa, kulandela ukuzwa izindaba zokuthi imbangi yaso uMtshengiseni “Ndidane” Gcwensa ucula ngoyise uNumber 4.
Le ngoma esihloko sithi Number 4 ikwi-albhamu yakhe uMtshengiseni entsha ethi Amangqim’ngqimu ekhishwe izolo eGoli kodwa ezoqala ukutholakala KwaZulu-Natal namhlanje.
Yize uMtshengiseni ephika ukuthi ucula ngobaba kaSomnandi kodwa uSomnandi uyakugcizelela ukuthi nguyise kuphela uNumber 4.
“Akekho omunye uNumber 4 engake ngezwa ngaye ngaphandle kukababa. Uma kuwukuthi ukucula ngobaba kuzomsiza uMtshengiseni ekuxosheni ikati eziko, kulungile kodwa yimbi le nto ayenzayo. Akuculwa ngomuntu engasekho. Okubuhlungu ubaba wayengaculi. Akasathintanga mina kuphela ngokucula ngobaba kodwa usethinte abantu abaningi okungabafowabo, izingane zakhe nezihlobo zakhe,” kusho uSomnandi.
Echaza ngale ngoma uMtshengiseni uthe yena akaqondise kumuntu kodwa uzicikozela ngolimi ngale namba.
“Ngithi mina nginenkinga ngale namba ewu-4. Kuthiwa ekhaya ngaqala ukugula nginezinyanga ezine, ngaqala ukuhlakanipha ngineminyaka emine, kuma-Satma Awards ngo-2008 ngaqokwa emikhakheni emine, ngithi ngidlala umshayina ngiphazanyiswe ngu-number 4, noma ngidlala amadayisi ngihlulwa ngu-number 4 kanti nakwi-lotto ngihlulwa ngu-number 4. Akukho lapho ngikhuluma khona ngobaba kaThokozani. Yena uma enenkinga ngendlela engicikoza ngayo, akavele akhohlwe ngoba uma ephika nami uzoze aphathwe yikhanda. Ngisho ngoba ngisazoqhubeka nokucikoza ngokunye,” kuchaza uMtshengiseni.
USomnandi noMtshengiseni kade bengamathe nolimi futhi baze baqopha izingoma ngokuhlanganyela ngesikhathi kusaphila uMgqumeni noBhekumuzi.
Ngaleso sikhathi uMtshengiseni wayengazwani noMgqumeni ekubeni uSomnandi wayengazwani noBhekumuzi.
Le ngxabano yalaba baculi yagcina idlule nemiphefumulo eminingi emahostela aseGoli.
Lo msindo waze wadanjiswa wukungenelela kowayengumphathi woKhozi FM uBhodloza Nzimande, nomsunguli wama-Satma Awards uDumisani Goba ngokuvala umculo walezi zihlabani emsakazweni nakulo mqhudelwano.
Kuze kube yimanje akucaci ukuthi yini eyaqhatha uSomnandi noMtshengiseni ngoba akekho ophumela obala ukuthi kwaba yini isisusa.
Services


text:
UKamwendo ubheke ukubuyela kuPSL
2012-12-27 10:39
Johannesburg - Owayengumdlali we-Orlando Pirates uJosephy Kamwendo ubheke ukubuyela kuPSL ngoJanuwari.
Lo mdlali waseMalawi ukwelakubo eqenjini leMTL Wanderers, okuyiqembu aqala kulona ukudlala ibhola ngaphambi kokuka alibhekise eDenmark eseyodlalela iNordsjaelland ngo-2005.
Ekhuluma neKickOff.com eseBlantyre, uKamwendo ukuqinisekisile ukuthi kunamaqembu aseke axhumana anawo eNingizimu Afrika.
“Kunabantu abathatha inombolo yami yocingo ngemuva komdlalo wethu neBafana Bafana bathembisa ngokungibiza ngoJanuwari,” kusho uKamwendo, owafakela izwe lakhe igoli lokubika ngesikhathi beshaywa yiBafana ngo 3-1.
“INingizimu Afrika iyikhaya lami lesibili futhi ngikulungele ukubuyela khona uma ithuba livela. Ngaba nezinkinga ezangiphoqelela ukuba ngibuyele eMalawi, kodwa manje sengikulungele ukubuyela eNingizimu Afrika noma-Europe.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
INTATHELI YESOLEZWE
IHhovisi likaMengameli alikawa-hambisi enkantolo amaphepha okuzama ukuphikisa uKhomishana wamaPhoyisa owaxoshwa, uMnuz Bheki Cele, ofuna kuguqulwe isinqumo sokuxoshwa kwakhe. Lokhu kuvezwe ngumkhulumeli kaCele, uVuyo Mkhize izolo.
“Kunezinto esachaza kahle ukuthi siyazidinga, namanje asikazitholi lezo zinto,” kusho uMkhize.
Ihhovisi likaMengameli izolo lithe lizobuye liphawule ngalolu daba.
UCele uhlose ukuphikisa umbiko weJaji uJake Moloi, elamthola enecala lokungahambisi izinto ngendlela, okwaholela ekuxoshweni emsebenzini ngoJuni 12.
UCele uthi uzimisele ngokuthi inkantolo ichithe umbiko wejaji uthathwe njengongelona iqiniso.
NgoJuni 13, uCele wathi: “Engikutholayo uma ngifunda umbiko wukuthi kukhona owafaka iJaji Moloi ingcindezi, ukuze mina ngizoxoshwa noma kanjani.”
Izolo uMkhize uthe ihhovisi likaMengameli selehluleke kwaze kwaba kathathu ukuhambisa amaphepha afuneka enkantolo, kusuka ngoJulayi 22, Julayi 27 no-Agasti 13.
“Silokhu sinikwa izicucwana zemi-niningwane esingayidingi. Sizocela abameli bethu ukuthi baqinise isandla bafune le mininingwano esiyidingayo.
Bekulindeleke ukuthi iHhovisi liphendule izolo mayelana nalolu daba lukaCele.
Services


text:
SIZWE BLOSE
KUBONWA ngokusa kumsakazi osanda kusebenzela Ukhozi FM ovelelwe yingozi yemoto edlule nomphefumulo, eyenzeke phakathi kwaseNkwalini naseShowe.
UZimiphi Biyela (29) owaziwa kakhulu ngelikaZim Dollar ngabalaleli bohlelo alushayela ngoMgqibelo ekuseni kuKhozi FM, uphuthunyiswe esibhedlela kukubi ngoMsombuluko ngezithuba zawo 6.30 ntambama ngemuva kwale ngozi eyenzeke elibangise eNkandla esuka eMelmoth.
Umthombo waleli phephandaba uthe le ntokazi beyisuka eMelmoth ilibangise kwesinye sezikole eNkandla.
“Ithe seyiphakathi kwaseNkwalini naseShowe kwanezinkomo eziwela umgwaqo, uZim Dollar ube eseyimisa imoto yakhe enzela ukuthi zidlule ngokukhululeka izinkomo. Kube sekuqhamuka imoto ebeyihamba ngesikhulu isivinini ngaphambi kwakhe. Ngenxa yokuthi izinkomo bezihamba emzileni wale moto, umshayeli wayo ube esezama ukuzivika wase ebuyela ecaleni ebelinemoto kaZim Dollar, wangena phezu kwayo,” kuchaza lo mthombo.
Uthe imoto kaZim Dollar iphelile indaba yayo, yena waphuthunyiswa esibhedlela. Indoda ebihamba ngale enye imoto ishonele khona endaweni yesehlakalo.
UCaptain Tinkie Van Vuuren, okhulumela amaphoyisa aseShowe usiqinisekisile lesi sehlakalo. Uthe ingozi idlule nomphefumulo kaMnqobi Mtshali athe ushonele endaweni yesigameko.
“Livuliwe idokodo lokubulala ngokungenanhloso. Okunye esifuna ukukubalula wukuthi umgwaqo unazo izimpawu ezikhombisa ukuthi kunezinkomo kanti nesimo sezulu besisihle,” kuchaza uVan Vuuren.
Uphethe ngokuthi isimo sikaZim Dollar sibucayi kodwa akathandanga ukwanda ngamazwi.
UBonga Mpanza ongumphathi woKhozi FM unikele esibhedlela ngemuva kokuzwa ngengozi.
UMpanza uthe ngokubona kwakhe uzolulama uZim Dollar.
“Ngeke wazi kodwa, yena akanazibazi emzimbeni. ngokubona kwami baphazanyiswe yizinkomo kodwa engingakusho wukuthi abalaleli boKhozi FM abehlise umoya ngoba isimo siyethe-mbisa,” kusho uMpanza.
Kungekudala uNolwazi Machi, owenza ezemidlalo kulo msakazo, yalimala yaphela imoto yakhe ngemuva kwengozi.
Kwaba yiso nasemotweni kaThandeka Zondo, naye osanda kuqashwa oKhozini ngesikhathi imoto yakhe iphela indaba yayo ngemuva kokushayisa udonga.
UJacinta Ngobese weGagasi FM, imoto yakhe entsha kwaphela ngayo ngemuva kwenye futhi ingozi.
Services


text:
Kubulawe abathathu erenki eWanderers
2012-11-20 16:28
Johannesburg - Abantu abathathu badutshulwe babulawa erenki yamatekisi eWanderers, eGoli, kusho amaphoyisa aseGoli, ngoLwesibili.
Amaphoyisa asola ukuthi ukubulawa kwalaba kuhlobene nodlame lwamatekisi oluqhubeka endaweni, kusho uCaptain Pinky Tsinyane.
Abanye abantu ababili balimele bangeniswa esibhedlela, umbiko wezindaba zakwaSABC uthi omunye wamadoda adubuleke ashona bekungumuntu obemile erenki, lona ushonele endaweni yesehlakalo.
Akukaboshwa muntu ngalesi sehlakalo, amaphoyisa asaphenya, kusho uTsinyane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela
IzindabaNews24 kuTwitter (@IzindabaNews24


text:
KUBAMBEZELEKILE ukuqhubeka kwecala lomfelokazi, uNkk Thandi Maqubela, obhekene necala lokubulawa komyeni wakhe, iJaji elalibambile uPatrick Maqubela. Ukubambezeleka kwecala kungenxa yokugula kukammeli kaNkk Maqubela nomsolwa ongusomabhizinisi osebenzisana noNkk Maqubela ababekwe naye icala izolo.
IJaji uJohn Murphy litshele uDkt Sipho Mfolozi oyiPathologist, okunguye obekumele aphonswe imibuzo izolo, ummeli kaNkk Maqubela, uMnuz Marius Broeksma, uyagula.
Yize uBroeksma ebekhona enkantolo kodwa icala lihlehlele ikusasa.
UMurphy uxolisile kudokotela ngokuphazamiseka kwecala.
“Ukugula yizilingo ezisehlela noma kunini uma kuqulwa amacala obugebengu. Kungaba asibenzi ubulungiswa kubona bobabili ummeli nomsolwa uma sibaphoqa ukuba bagibele ebhokisini icala liqhubeke bengakalulami,” kusho iJaji.
UMaqubela nasolwa naye, usomabhizinisi uMnuz Vela Mabena, babhekene necala lokubulala nokukhwabanisa.
Abashushisi uNkk Bonnie Currie-Gamwo noMnuz Pedro van Wyk, basola ukuthi abasolwa basebenzisa uplastiki ukuncisha uMaqubelaumoya esemzini wakhe eSea Point ngoJuni 5, 2009. Basola umfelokazi ngokukokotela incwadi yamafa ayisayina sengathi isayinwe ngumufi.
Kusolwa ukuthi wathatha leyo ncwadi wayiyisa ehhovisi leMaster of the High Court eGoli elibhekele izindaba zamafa asebeshonile.
UMabena yena akukakachazwa ukuthi uthinteka kanjani kulokhu.
Services


text:
MLUNGISI GUMEDE
USULE isigubhukane eqenjini obengumholi we-NFP, uVusi Khoza, ngoba esaba ihlazo lokukhonjwa indlela ngemuva kokulahlwa icala lokudala uthuthuva emphakathini yiNkantolo yeMantshi yaseThekwini ngoLwesibili.
Kubikwa ukuthi uKhoza ufake incwadi yokwesula eqenjini izolo ngemuva kokutholakala enecala enkantolo. USihlalo we-NFP KwaZulu-Natal, uMnuz Vikizitha Mlotshwa, izolo ukuqinisekisile ukuthi uKhoza uselishiyile iqembu. UMlotshwa akazange athande ukuphawula kakhulu ngalolu daba wathi okuningi bazokuveza esithangamini sabezindaba namuhla.
UKhoza usula nje bekulindeleke ukuthi ibhantshi ligcwale umoya kuye ngemuva kokulahlwa yicala njengoba i-NFP yaziwa ngokungananazi kubaholi bayo abazithola bephambene nengalo yomthetho.
Inkantolo ithole ukuthi uKhoza wayesekhaleni emkhankasweni wabantu base-Albert Park eThekwini wokuhlasela abokufika ngo-2009, esigamekweni okwashona kuso uVictor Zowa (23) waseZimbabwe noSaid Omari (22) waseTanzania.
UKhoza ungaphandle ngebheyili okwamanje kulandela ukwelulwa kwesikhathi sebheyili yakhe. Kulindeleke ukuthi agwetshwe ngoNovemba 20. Ubeliphika icala abebekwe lona. Ubetshela inkantolo ukuthi wayezihlalele kwakhe ngosuku okwenzeka ngalo isigameko waze wezwa ngaso ngoba esetshelwa amaphoyisa ehhovisi lakhe ngakusasa. Leli cala lenzeka uKhoza eseyikhansela le-ANC.
Amalungu e-NFP akhulume neSolezwe izolo kodwa acela ukuthi angadalulwa ngoba awagunyaziwe ukuthi akhulume nabezindaba athe isikhuni sibuye nomkhwezeli kuKhoza ngoba ubesekhaleni lokuxoshwa kwabanye ozakwabo abebesolwa emacaleni ahlukene.
Kuzokhumbuleka ukuthi uKhoza watshela leli phephandaba ukuthi i-NFP akusilona ikhaya lababulali ngemuva kokuthi bathathe isinqumo sokuxosha uMnuz Mzonjani Zulu baphinde bamisa nobulungu bukaMnuz Bhungu Gwala kulandela ukuthinteka kwabo emacaleni okubulala.
Ukumiswa kukaGwala nokuxoshwa kukaZulu kuze ngemuva kokumiswa kowayeyiPhini leMeya eMkhandlwini waseMzinyathi uMnuz Simon Mkhize. Ubulungu bukaMkhize bamiswa ngemuva kokuthi wayethinteka emacaleni okubulawa kozakwabo eMsinga uMnuz Bongani Shelembe noNksz Lungisile Zuma. UMkhize futhi uyathinteka nasecaleni lukubulawa kobeyikhansela eNquthu, uMnuz Thulebona Nhlebela.
Services


text:
BAWINILE NGCOBO
I-NFP ithi iphoxekile ngokwenzeke ehostela KwaMashu izolo njengoba bephume sekunzima beshaywa ngamatshe kwalimala izimoto zamalungu ayo nabantu baze baphuthunyiswa esibhedlela.
UNkk Zanele kaMagwaza-Msibi obekhona bezokhankasela ukhetho lokuchibiyela, uthe ibuhlungu into eyenzekile kubo kuleli hostela ngoba kuyaziwa futhi umthetho uyasho ukuthi amaqembu ezepolitiki anelungelo lokukhankasa noma kuyiphi indawo ngokukhululeka.
Uthe le nto eyenzeke izolo kuyabonakala ukuthi beyihleliwe.
“Yile nto engangiyisho ngithi abaholi abakhulume nabantu emazingeni aphansi. Amaphoyisa abekhona kodwa ngendlela isimo ebesiyiyona bekubonakala ukuthi abesaba futhi nawo abemancane, azamile ukukhuluma nabantu,” kusho uKaMagwaza-Msibi.
Uthe ayikho into eyedlula ukuthi kukhulunywe.
“Into yakuleya ndawo ibuhlungu kakhulu ngoba akekho umuntu we-NFP okwazi ukuphuma egqoke isikibha sakhe, kwambala o-orange abasafuni ukuthi ugqokwe. Ngesonto eledlule kushaywe amawindi ezindlu zabantu ngoba kuthiwa bayi-NFP,” kusho uKaMagwaza Msibi.
Uthe zingaphezulu kuka-10 izimoto zabo ezilinyaziwe, kwalimala abantu kodwa wazi ukuthi babili abaphuthunyiswe esibhedlela.
Uthe ikomiti lamaqembu ehlukene elabunjwa ayikho into ebambekayo elisayenzile ngoba bakhona abahlala kuwo lawa makomiti abebekhona.
UKaMagwaza-Msibi uthe uyagcizelela ukuthi akukho okudlula ukuthi kuyiwe kubantu emazingeni aphansi.
UMnuz Blessed Gwala we-IFP uthe into eyenzeke KwaMashu iyadabukisa kufana nokusetshenziswa komthetho othi iso ngeso, izinyo ngezinyo.
Ugxeke kakhulu ukuvalwa kwemigwaqo nokushiswa kwemoto yentatheli.
Okhulumela amaphoyisa esifundazweni uColonel Vincent Mdunge uthe kuvulwe icala lokuphehla udlame emphakathini nokucekela phansi impahla.
Uthe amaphoyisa azoqhubeka nokugada leya ndawo.
Services


text:
Ufuna ukudlalela iPirates u-Abia Nale
2013-01-10 11:01
Johannesburg - Umdlali weKaizer Chiefs okhala ngokushaywa indiva, u-Abia "NyakaNyaka" Nale, angase agijime eqenjini i-Orlando Pirates, uma kumhambela kahle.
IPlatinum Stars nayo isiveze ukuthi izimisele ngokusayinisa lo mdlali, othi akasathandi ukuba kuChiefs, kusho umbiko weSowetan.
Umalume kaNale, okunguye obhekele izindaba zakhe zomsebezi, uSteve Nale, uthi sebeqalile ukuxoxisana neqembu ngenhloso yokuthi lidedele lo mdlali.
UNale, uthe abezindaba abakhulume nememenja yeChiefs, uBobby Motaung, obengatholakali ocingweni.
Kuvele ukuthi uNale akathokizele njengoba eshikisha ibhentshi kuMakhosi.
"U-Abia ufuna ukudlalela iqembu elizimisele ngokumsebenzisa. Angase agcine kuPlatinum Stars noma ku-Orlando Pirates. Sizokwazi kahle ukuthi uyaphi esikhathini esingamasonto amabili azayo.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Sizoyishaya iMorocco - Clive Barker
2013-01-17 14:06
Johannesburg - Ngemuva kokudlala ngokulingana emdlalweni ongabanga namagoli phakathi kweBidvest Wits neMorocco, uClive Barker uthi nakanjani iBafana Bafana izoliguqisa leli qembu enalo kuGroup A.
UBarker, nowaholela iNingizimu Afrika ekunqobeni i-Africa Cup of
Nations ngo-1996, uthe uchazekile ngokudlala kwe-Atlas Lions,
kodwa ngeke leli qembu lilibone elidlalayo kuBafana.
IBafana izogadulisana neMorocco eMoses Mabhida Stadium ngoJanuwari 27.
“IMorocco iyiqembu elinohlonze kakhulu,” kulandisa uBarker.
“Inabadlali abanohlonze nabakwaziyo ukuthwalisa abanye kanzima enkundleni, kodwa kwengikubonile ngingasho nje ukuthi iBafana ngiyayethemba."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
MHLENGI SHANGASE
IZINDLU, ezemfundo, ezempilo, izimpesheni, ukuthuthukiswa komphakathi,ziqhubekile nokuba seqhulwini zezinhlelo zikahulumeni kuleli zokuthuthukisa impilo yabantu.
Izolo uNgqongqoshe weziMali uMnuz Pravin Gordhan (osesithombeni), ethula isabelo-mali sika-R1.15 trillion salo nyaka wezimali ePhalamende, eKapa, uthe lezi zinto zabelwe u-60 % wale mali ekhishiwe. Ezemfundo njengoba bekulindelekile zithole isabelo esikhulu nakulo nyaka wezimali njengoba zabelwe u-R233 billion.
Abantu abangenazo izindlu, abahlala emijondolo bazolala behleka njengoba kuzokwakhiwa izindlu ezingaphezulu kuka-400 000 ngo-2016.
UGordhan uthe kuzofakwa imali komasipala ukuze kwengezwe izindlu ezingu-409 143 bese kuvuselelwa ezingu-198 000.
“Kuhamba kancane ukwakhiwa kwezindlu zomxhaso kunalokho ebesikuhlelile. Kusuka ngo-1994 kuze kube unyaka odlule uhulumeni usakhe izindlu ezingu-2.7 million emindenini ehola kancane. Kulo nyaka wezimali isabelo sezindlu singu-R31.9 billion,” usho kanje.
Uthe nalabo abahola kusuka ku-R1 500 kuya ku- R7 500 ngenyanga bazohlomula ohlelweni lwezindlu njengoba bakha izindlu ezibalelwa ku-6 000 abazokwazi ukuziqasha.
Uhlelo lokufakwa kukagesi aluzange lusale ngaphandle enkulumeni kaGordhan. Eminyakeni emithathu kubekwe u-R5.7 billion.
Izaguga, ebezilinde ukwazi ukuthi uzothi phohlo malini empeshenini yazo zizohleka kuvele elomhlathi, imali inyuka ngo-R60. Izaguga sezizohola u-R1 260 zisuka ku-R1 200.
Imali yesondlo sabantwana edume ngeleqolo izonyuka kabili kulo nyaka, kuzothi fahla ngo-R10 ngo-Ephreli iphinde ithasiselwe ngomunye u-R10 ngo-Okthoba okusho ukuthi abantwana bazogcina sebehola u-R300 ekupheleni konyaka.
Imali yezintandane izonyuka ngo-R30, ibe ngu-R800 ngenyanga kusuka ngo-Ephreli. Amasosha, abakhubazekile nabo imali yabo izonyuka ngo-R60, ibe ngu-R1 260.
UGordhan uthe bayayisusa yonke imibandela ngo-2016 ebivimba ukuthi umuntu yize esefinyelele eminyakeni yokuthola impesheni kodwa angakwazi ukuyithola ngoba kubhekwa ukuthi uhola malini ngonyaka.
“Okwamanje kubhekwa ukuthi awuholi yini ngaphezulu kuka-R49 920 ngonyaka nanokuthi izinto onazo azifinyeleli ku-R831 600 uma ungashadile. Uma ushadile bekudingeka nithole imali engekho ngaphezulu kuka-R99 840 kodwa kusuka ngo-2016 wonke umuntu uma sekushaye isikhathi sakhe, uzoyithola imali yakhe kungabekwa mbandela,” kusho uGordhan.
Izibalo zentsha engasebenzi uthe ziyabakhathaza yingakho bezobeka ezithebeni zePhalamende umhlomulo wentsha engasebenzi.
Izindawo ezakhahlanyezwa yisiphepho okubalwa iKwaZulu-Natal, Limpopo, neMpumalanga nezikole ezigxile kakhulu ekukhiqizeni abafundi beMaths neSayensi ama-Dinaled, konke kuzofakelwa imali.
Kuzokwehla umthwalo kubasebenzi njengoba ingeke inyuke intela kulo nyaka. Kuno-R7 billion wokusiza ukuthi yaphulwe intela.
Izinkampani yezitimela, iPrasa , izothola u-R5 billion kuthi i-Sanral yona ithole u-R156 million ukuze kuthuthukiswe ezokuthutha.
Uhulumeni ufuna ukubuyisa umhlaba ongu-310 000 hectares ukuze ubuyiselwe kubantu.
Uthe: “Sifuna ukuthuthukisa amapulazi angu-368 ngonyaka ozayo siqeqeshe abalimi abangu-400. Kubekwe u-R3.4 billion kwezomhlaba.”
Services


text:
ISowetan ixolise kuFerial nabathintekile
2011-08-04 11:32
Cape Town - Iphephandaba iSowetan lishicilele udaba lapho lixolisa khona kumhleli wephephandaba iCity Press, uFerial Haffajee "nakubona bonke abantu bakuleli" ngengosi ka-Eric Miyeni eyasusa omkhulu umsindo kuleli.
Lokhu kuxolisa kubhalwe yilowo oyimenenja yaleli phephandaba uJustice Malala noMondli Makhanya, ongumhleli omkhulu e-Avusa, nokuyinkampani iSowetan engaphansi kwayo.
"Engosini yakhe uMiyeni ubonakale evuna isenzo sokugaxwa ithayi emqaleni," kubhala uMakhanya noMalala.
"ISowetan ngeke ivume ukuzimatanisa nezinto ezinjalo.
"Uma sikuvumela lokho kuyobe kuchaza ukuthi iphephandaba lethu lihambisana nokwenzeka eRwanda ngo-1994, nalapho izinhlangano zabezindaba zazisetshenziselwa ukubhebhethekisa udlame.
Lowo obengumhleli oyibamba kuleli phephandaba, uLen Maseko unqume ukusula esikhundleni.
UMpumelelo Mkhabela, nobengumhleli weDaily Dispatch usezoqhoqhobala isikhundla esishiywe nguMaseko.
UMiyeni wathi uHaffejee usetshenziswa ngabamhlophe ukuba acekele phansi abantu abamnyama.
– "Like" ikhasi lethu ku-Facebook uze ukwazi ukujoyina inkulumo ngolimi lakho.
– Landela IzindabaNews24 kuTwitter.


text:
Mandla Khoza
SIZOBUYELA ngenyanga ezayo enkantolo isikhulu seKaizer Chiefs, uMnuz Bobby Motaung, kanye nabanye abahlanu ababhekene necala eliphathelene no-R920 million wokwakhiwa kwenkundla iMbombela eMpumalanga.
UMotaung ubhekene naleli cala noMnuz Hebert Theledi kanye nowayeyisikhulu esiphezulu enkampanini iLefika Emerging Equity, uMnuz Chris Grib, ummeli uMnuz Michael Romanos, owayeyimenenja kumasipala iMbombela, uMnuz Jacob Dladla nomunye owabe eyimenenja ye-technical services kumasipala waseHlanzeni, uMuz Tebogo Kubeka. Laba bavele izolo enkantolo yeMantshi eNelspruit.
Abazange babuzwe ukuthi bayalivuma noma bayaliphika yini icala. Amacala ababhekene nawo awokukhwabanisa, amathathu enkohlakalo, uzungu lokwenza inkohlakalo nokuphula umthetho iMunicipal Finance Management Act.
Leli cala lisukela ekwakhiweni kwenkundla ka-2010 iMbombela stadium eyabiza uR1.2 billion.
Ekusukeni bekuwuDladla noKubeka kuphela ababebekwe icala elithinta imali engu-R920 million kodwa ngoLwesihlanu iNational Prosecuting Authority ingeze uMotaung, Theledi, Grib noRamano.
Bobane babekwe amacala amasha ngesikhathi bevele ngelinye icala lika-R143 million ophathelene nokuphathwa nokudweba i-pulani yenkundla.
UMshushisi uPatrick Nkuna utshele inkantolo ukuthi amacala amasha amayelana nokulahleka kuka-R920 million nokuthi abasolwa bahlangana ngenkohlakalo baqasha inkampani iBasil Reed ukwakha inkundla.
Services


text:
LUNGI LANGA
UMANGAZWA ukuthola izinga eliphezulu lokuhlukunyezwa kwabesifazane ngokocansi emsebenzini owesifazane osanda kwenza ucwaningo kwesinye sezikhungo zemfundo ephakeme kuleli.
UDkt Nhlanhla Goba-Malinga osanda kuqeda iziqu zakhe zobudokotela e-University of KwaZulu-Natal uthe kuyamangaza ukuthi namanje abesifazane basazithola becindezelwa futhi bebukwa njengezinto ezingasetshenziselwa ucansi nje kuphela.
Uthe lokhu kuvezwe yimiphumela yocwaningo alwenze phakathi kuka-2009 no-2011 lapho ayebheka izinkinga ezihambisana nokuhlukunyezwa kwabesifazane ngezindlela ezihlukene.
Kulolu cwaningo ukhulume nabesifazane abasebenza esikhungweni semfundo ephakeme iWalter Sisulu University, e-Eastern Cape asebeke bahlukunyezwa ngabantu abasebenza nabo.
Uthe laba besifazane abangaphezu kuka-25 bathe babehlukunyezwa ngabesilisa abasebenza nabo kuso lesi sikhungo.
“Bebehlukunyezwa ngezindlela ezingafani ngoba abanye bebethintwa ngabesilisa ezindaweni ezifihlekile zomzimba. Abanye bebekhala ngokuqatshulwa yilabo abasebenza nabo ngaphandle kwemvume,” kuchaza uDkt Goba-Malinga.
Uthe okunye bamtshela ukuthi bebevalelwa yilabo abasebenza nabo emakhoneni babathinte ngisho amabele.
“Lokhu kuveze ukuthi ukuhlukumezeka ngokocansi akukhethile kungenzeka ngisho endaweni ehloniphekile njengesikhungo okulindeleke ukuthi singesabantu abafundile,” kusho uDkt Goba-Malinga.
Ukhulume nabantu abebesebenza ezindaweni ezahlukene kulesi sikhungo.
Uthe okubi akuthola ngukuthi iziphathimandla zakulesi sikhungo azitshengisanga ukuthi ziyakusukumela lokhu obekwenzeka kulaba besifazane.
Uthe abesimame akhulume nabo bonke bathe yize bebebika kubaphathi ngokuhlukumezeka kwabo, laba besilisa abakaze bajeze ngalokhu.
Uthe iningi labo lithi lizibona libukeleka phansi lingahlonishwa ngabesilisa elisebenza nabo.
UDkt Goba-Malinga uthe ukuhlukumezeka kwabesifazane kudalwa yizinkolelo eziveza abantu besilisa bengaphezu kwabesifazane.
Services


text:
UZuma ubazi ngemali ezosetshenziswa - Umbiko
2012-11-23 12:05
Johannesburg - UMengameli uJacob Zuma ubazi kahle ukuthi yimalini yabakhokhi bentela esetshenziselwa ukulungisa umuzi wakhe eNkandla, umbiko ngoLwesihlanu.
Iphephandaba iMail&Guardian iveza ukuthi uZuma wacaciselwa kahle kusukela ngoNovemba 2010.
Lokhu kudale imibuzo ngokuphika kwakhe ePhalamende ngeledlule ngesikhathi ethi wayengenalo ulwazi kahle ngezinga lomsebenzi owenziwayo.
Emiqulwini, umsebenzi wokwakha eNkandla kubekiwe ukuthi imali eyayizofakwa uZuma yashoda ngohhafu wonke njengoba kwakumele akhokhe u-R20m kodwa kwaba ngu-R10m, ngesikhathi futhi izindleko zokwakha nazo zikhula.
Umqulu uphinde uveze ukuthi imali yabakhokhi bentela yakhokhela ukwakha imizi yabomndeni kaZuma hhayi ezokuphepha kwabo, njengoba kwakusho uMnyango wemiSebenzi koMphakathi.
Eminye imiqulu ibhalwe ukuthi “ayimfihlo”.
Izindleko zokwakha sezinyuke zisuka u-R111.3m ngo-2010 zafinyelela ku-R248m ngo- 2012, ngokusho kwemiqulu esezandleni ze-M&G.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
BONISWA MOHALE
LIPHINDE lahlehliswa icala lezelamani zakwaNtuli ezisolwa ngokubulala ilungu le-NFP, uMnuz Mthunzi Gwala, ehostela lase-Seventini, eMlazi.
Izelami, ezingamalungu e-IFP ngoMnuz Muzi Ntuli (32) noXolani Ntuli (29), zivele enkantolo yeMantshi yaseMlazi, ngoLwesihlanu ngaphambi kokuthi ummeli wazo, uMnuz Lawrence De Klerk, acele ukuba lihleliswe icala lazo.
Uthe kusafanele afunde kahle ubufakazi bombuso ukuze abone ukuthi uzoqhubeka yini nesicelo sebheyili.
UDe Klerk ubephethe inqwaba yamaphepha abelokhu ewafunda enkantolo. kuthe sekumele asho ukuthi ufuna kwenzekeni wazisa iMantshi, uMnuz Avesh Sukdoe, ukuthi usekutholile abekudinga ucela lihlehliswe leli cala.
IMantshi ibe isilihlelisela uSepthemba 6 yase itshela abasolwa ukuthi basazoqhubeka nokutoka.
NgoLwesihlanu amalungu e-IFP nawe-NFP atshelwa ukuthi awufuneki msindo enkantolo achazelwa ukuthi kuzovunyelwa angu-20 zihlangothi zombili ukuba angene enkantolo.
Amanye acelwe ukuba ayolinda ngaphandle kwesango.
Kwenzekile lokhu njengoba enikezwe izigqebhezana ebezinezinombolo okusetshenziswe zona ngesikhathi sekungena izelamani zakwaNtuli.
Yize bekukhona ukuklolodelana bekungafani njengezinye izinsuku kanti kubukeka sengathi lisebenzile isu lamaphoyisa lokuhlukanisa amalungu e-IFP nawe NFP.
Ngaphandle bekumiwe izixongololo kubhungwa ngobekwenzeka enkantolo njengoba abanye bengakwazanga ukungena.
Services


text:
OBENGUNGQONGQOSHE wezokuVikela oseshintshelwe esikhundleni sokuphatha izindaba zabasebenzi bakahulumeni nokuphatha uNksz Lindiwe Sisulu uthi nguye oweluleke ukuthi kumiswe ukuthengwa kwebhanoyi eliwubukhazikhazi likaMengameli Jacob Zuma.
Lokhu kushiwo yihhovisi likaNgqongqoshe esitatimendeni esikhishwe izolo. Isitatimende sithe nguye uNgqongqoshe othe uNobhala wezokuVikela uSam Makhudu Gulube akabuyekeze lokhu kuthengwa kwebhanoyi.
USisulu uthe ekuqaleni babevumelene ngokuthi ukuthengwa kwebhanoyi kulungile kodwa babengafuni ukuthi lokho bakubeke phezu kwamahlombe kaNgqongqoshe omusha.
Uthe bebesifuna ukuba babheke izinselelo zalokhu, bazicubungule bese ethola isixazululo esiyiso ngaphandle kokucindezeleka. AboMnyango wezokuThutha abafunanga ukuphawula ngokuthi ukuthengwa kwebhanoyi kumisiwe yini noma kuyaqhubeka.
Ngesonto eledlule kwabikwa ukuthi uGulube uhambele eMelika lapho eyoqedela khona isivumelwano sokuthengwa kwaleli bhanoyi.
Kuthiwa libiza u-150 wamaDola aseMelika. Le mali ingu-R1.26 billion ngokwemali yakuleli.
Services


text:
Izinyunyana aziyivumi eyohlelo lokumisa iziteleka
2013-02-04 14:04
Durban - Kulindeleke ukuthi i-African National Congress ibeke obala uhlelo ekuhloswe ngalo ukuqinisa ezemfundo, kulandela izinqumo ezathathwa kwiLekgotla yeqembu, kubika iThe Mercury.
Uhlelo lolu kuthiwa luthukuthelise izinyunyana zothisha.
Iphephandaba iSunday Times libike lathi lizwe ngemithombo yalo eyayihambele i-lekgotla yangoLwesine kuya kuMgqibelo, ethi i-ANC izoqhubeka nalolu hlelo.
UMengameli uJacob Zuma, wacashunwa ekhuluma maphakathi nenyanga kaJanuwari, ethi kumele ukufundisa kwenziwe umkhakha oyisipesheli, okusho ukuthi othisha angeke bakwazi ukubamba iziteleka babeke engcupheni imfundo.
UNobhaka Jikelele weSadtu uMugwena Maluleke uthi ukuteleka kothisha kufana neconsana nje emfuleni omkhulu wezinkinga ezibhekene nomkhakha wezemfundo.
“Akusilo ikhambi lokhu. Kuliwa kuphela neziteleka, akubhekwa ezinye izinkinga.”
UMaluleke uthi uhulumeni kumele azame ukwelekelela izikole kunokuthi aqhamuke nalesi sinyathelo sokuvimba othisha ekutheni bateleke.
"Kumele kubhekwe inkinga yezingqalasizinda, kubhekwe indaba yabafundi abaphuma emakhaya angekho esimweni kanjalo nokuqeqeshwa kothisha," kusho uMaluleke.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
SIMPHIWE NDWANDWE neSAPA
SIGXEKWE macala onke isigameko sokushaywa ngamatshe kwebhasi ebelithwele abadlali beqembu lesizwe laseZambia ngemuva komdlalo walo neBafana Bafana ophele kudliwa iqembu lakuleli ngo 1-0 kuthangi ebusuku eSoccer City, eGoli.
Inhlangano esingethe ibhola kuleli i-South African Football Association (Safa) izolo ikhiphe isitatimende lapho isigxeke kakhulu lesi senzo esingajwayelekile ebholeni laseNingizimu Afrika.
Kusolwa ukuthi abafana ababili bathukuthele bagana unwabu ngemuva kokudliwa kweBafana Bafana base becosha amatshe bajikijela ibhasi ebelihamba abadlali beZambia, kwaphahlaka iwindi kanti unozinti waleli qembu elaziwa ngeChipolopolo uKennedy Mweene ulimale ekhanda kwaze kwadingeka ukuthi athungwe inxeba.
UMengameli weSafa, uMnuz Kirsten Nematandani, kuthiwa udlulise ukuxolisa okukhulu eZambia ngalesi sigameko okungangatshazwa ukuthi sifake ibhola lakuleli ehlazweni.
UNematandani uthe ukhulumile noMengameli wenhlangano esingethe ibhola yaseZambia uMnuz Kalusha Bwalya lapho ebemncenga khona ekutheni akwemukele ukuthi ukuhlaselwa kweqembu ngoLwesithathu yinto nje ebe yisulubezi kodwa engachazi ukuthi iNingizimu Afrika isiyisidleke +samahlongandlebe ebholeni.
Uthe ubuhlobo babo neZambia buhamba ibanga elide eledlula ngisho ubungani ababakhe emdlalweni webhola kule minyaka eyedlule.
Eqhubeka nokuzwakalisa ukuphoxeka uNematandani uthe igama laleli lizwe neleSafa kuthelwe ngodaka olunukayo ngenxa yalesi sigameko.
Ugcizelele ukuthi abafuni ukuthi kubuye kuphinde kube khona okuthi khwasha kuhlaze ezemidlalo kuleli lizwe esikhathini esizayo.
Khonamanjalo, Isikhulu esiphezulu sabahlelela imidlalo ye-Afcon ezodlalelwa kuleli ngoJanuwari wonyaka ozayo, uMnuz Mvuzo Mbebe, ukuchithile ukuthi okwenzeke eSoccer City kuzodala inkinga emaqenjini azodlala kweye-Afcon.
Uthe amalungiselelo emidlalo ahamba ngesinono sekati futhi konke kumi ngomumo. “Abalandeli bebhola bakuleli bayaziwa ukuthi abaziphathi ngale ndlela, uma iqembu lesizwe lidliwe bayakwazi ukugwinya itshe bemukele isimo,” kusho uMbebe.
Uthe bakhungathekile ngoba elakuleli selisingathe imiqhudelwano eyehlukene kuhlanganisa neNdebe yoMhlaba yebhola eyagcina ithathwe yi-Spain ngo-2010 eyaba yimpumelelo.
Izolo amaphoyisa aseGoli athe abafana baboshiwe kodwa babuye badedelwa. Okhulumela amaphoyisa, uBrigadier Neville Malila, uthe basathungatha abanye ababili abajikijele amatshe ebhasini maqede bacela empunzini. Ukuqinisekisile ukuthi kuphahlazeke iwindi elilodwa.
Services


text:
NONTUTHUKO NGUBANE
KUSEYINDINDA ukutholakala kwezidumbu ezimbili zabesifazane lapho kulahlwa khona udoti e-Edendale eMgungundlovu ngempelasonto.
Laba besifazane ababili abalinganiselwa eminyakeni engu-25 no-30 batholwe ngunogada obevela emsebenzini ngesikhathi edlula kule ndawo benqunywe uqhoqhoqho wabe esebiza amaphoyisa.
Amaphoyisa afice izidumbu ziqhelelene okushiya imibuzo ngokuthi babulewe kule ndawo yini noma babulewe base bezolahlwa kuyo.
Okhulumela amaphoyisa, uLt Joel Jeevan, uthe kusaphenywa ukuthi laba badlwenguliwe yini ngaphambi kokubulawa.
Ngokusho kwamaphoyisa omunye wesifazane mncane ngomzimba, unebala elikhanyayo, ubefakele nezinwele ezinde ezixhunyiwe nejini eluhlaza, ishethi elinsundu nezicathulo ezivulekile ezimnyama. Owesibili ukhuluphele, naye ubefake izinwele ezixhunyiwe. Ubefake ingubo enezimbali engafakanga zicathulo.
Ngokuthola kweSolezwe, le ndawo kudlula abantu abaningi kuyo abasuke bephuma edolobheli eMgungundlovu beya emalokishini aseduze eMbali, Ashdown naseCaluza. Le ndawo isetshenziswa yizigilamkhuba ukubamba inkunzi.
Amaphoyisa ase-Alexandra Road aphenya leli cala afisa ongaba nolwazi athinte uWarrant officer Bheki Langa ku-033 845 7724 noma 078 712 4199.
Services


text:
Umfundisi ulahlwe yicala lokubulala inkosikazi
2013-01-23 12:03
Stroudsburga - Owabe engumgcotswa ebandleni laseMethodist, ulahlwe yicala lokubulala unkosikazi wakhe wesibili, alenza ngo-2008.
Ngemuva kokulahlwa yileli cala, sekuqalwe uphenyo ngenhloso yokuthola ukuthi akambulalanga yini owokuqala, naye owashona.
NgoLwesibili u-Arthur Schirmer utholwe yinkantolo enecala lokubulala, kuthiwa washaya unkosikazi wakhe uBetty Schirmer, nge-crowbar ekhanda wase emfaka emotweni wadala ingozi engatheni kuze kuzobonakala sengathi ubulawe yiyo.
Umfundisi lona, akakhombisanga kuzisola ngesikhathi inkantolo imlahla ngecala kanti umndeni kamufi wona ukhale izinyembezi zenjabulo ngesikhathi kukhishwa isinqumo senkantolo.
"Usezolala ngokuphumula. Ngiyabonga ngokuthi kutholakale umbulali kamama enecala," kusho indodana kaBetty, uNate Novack.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Sapa - AP


text:
BANINGI abazibuza ngephimbo elikhulu elizwakala engomeni okucula kuyona phambili uZahara edlalwa ubuthaphuthaphu emisakwazeni eyahlukene kulezi zinsuku. Empeleni sikhuluma ngengoma kaMphikeleli Zungu (33) odume ngoBongo Riot esihloko sithi Thetha Nami nethi Saka Leyena enesigqi somculo wasentshonalanga ne-Afrika. Le nsizwa eqopha ngaphansi kwe-TS Records ayisiyo umafikizolo emculweni njengoba kade iyilungu leqembu lomculo iGang of Instrumental (GI). URiot ohlala KwaThema, eGoli uthi ukubonakala kwakhe esegundile njengoba abeyaziwa ngemiyeko akusho ukuthi usengomunye umuntu. U-SIHLE “Ngeney’ntwen” MKHIZE uthathe leli thuba waba nengxoxo naye.
Yini ekwenze wanquma ukuyishaya phansi imiyeko obusujwayeleke ngayo?
Eqinisweni umama wami owazikhalela wathi ucela ngiyigunde ukuze angibone njengoba nginjalo kwazise bese kunesikhathi eside nginayo. Nami ngamhlonipha ngayigunda.
Nibangaki kwenu?
Siyishumi, mina ngingowokugcina owokuqala mhlawumbe uneminyaka engu-60. Abazali bethu kuqala bebengadlali, bebewandisa umuzi akufani nezikhathi zanamhlanje (ehleka).
Kule albhamu yakho i-I Am African uzwakala sengathi usilaxazile isigqi se-reggae obusuwaziwa ngaso, uwubiza ngasiphi isigqi lo mculo osuwushaya manje?
Lo mculo ngiwubiza nge-urban pop, i-reggae angiyilahlile. Mina ngiwumuntu okwaziyo ukuzijwayeza umculo ongafani, yingakho nje ungizwa ngicula lolu hlobo manje.
AmaRasta njengabanye abantu abebekulandela kakhulu awuboni ukuthi sengathi ubashiye dengwane?
Okumele bakwazi ukuthi emculweni kuyakhulwa futhi nemakethe iyashintshashintsha. Yebo wona akhona athi ngiwajikele kodwa akusilo iqiniso lokho.
Uyawusebenzisa umthunzi wezinkukhu?
Nakuba ngikholelwa ezintweni zesintu, kodwa cha bhuti, angiwusebenzisi umthunzi wezinkukhu. Empeleni ngikhonza e-ZCC ngingumKristu.
Njengoba usucula wedwa ngabe kusho ukuthi sekuphelile nge-GI?
Cha, into eyenze sahlukana okwesikhashana wukuthi abanye bethu bagxila emkhakheni wezethelevishini namafilimu, mina ngabekezela la emculweni. Kodwa ngingakuqinisekisa ukuthi ngonyaka ozayo sizokhipha siyiqembu.
Banjani abesifazane ukuziwela kuwena?
Mina ngihlukile ngigcina ngokubajabulela nje kuphela. Angifani nabanye abasebenzisa ithuba lokuthi bakhonzwe abalandeli bese bebashela noma baluthe labo abafisa ukungena emculweni ngoba befuna ukufeza izinhloso zabo.
Yikuphi ukudla ozifela ngakho?
Ngidla inhlanzi njengoba ngikhuluma nawe nje ngingena e-Ocean Basket. Angizilokothi ezinye izinhlobo zenyama.
Ezicathulweni ugqoka muphi usayizi, ngabe unesitolo esithile sezimpahla okanye ungena noma yikuphi?
Ngigqoka usize-12 ezicathulweni kodwa ezalapha eNingizimu Afrika ziyangimpintsha kuze kube ngcono ezakwamanye amazwe. Esitolo sezingubo ngikhonze izimpahla zakwa-Europa Art.
Sesiphetha, umculo wakho utholakala nini kwi-internet?
Ngithembisa ukuthi noma kanjani ngesonto elizayo uzobe usutholakala.
Services


text:
Akukaboshwa muntu ngolwaseHarmony
2012-11-23 08:30
Johannesburg - Amaphoyisa aseGauteng athi asathungatha ababulali babavukuzi ababili emayini yaseHarmony, iKusasalethu ngaseCarletonville.
"Akukaboshwa muntu, kodwa isimo sisazinzile okwamanje," kusho okhulumela amaphoyisa uLieutenant Colonel Katlego Mogale.
Kubulawe abantu ababili kulesi sigameko kwalimala oyedwa.
Umvukuzi uSithembile Nqulo ngoLwesine uthe lokhu kuhlasela kungenxa yokubhekana ngeziqu zamehlo kwamalungu e-Association of
Mineworkers and Construction Union (Amcu) neNational Union of
Mineworkers (NUM).
"Amalungu e-Amcu abesendleleni eya emhlanganweni wamasonto onke ngesikhathi isigejana seNUM sithi abajoyine inyunyana yabo. Kuthe kusenjalo sezwa ukuqhuma kwesibhamu."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
MLUNGISI GUMEDE
Ebika eseMthaleni, ePomeroy
ABAHOLI benhlangano elwisana nobugebengu ePomeroy, iSikebhe, bafunge bagomela ukuthi bazozibambela mathupha labo ababulele ozakwabo abayisikhombisa eMahlaba ngesikhathi beyolanda izinkomo zabo ezebiwe, uma amaphoyisa ehluleka ukubabopha.
Benze lezi zinsongo ngesikhathi kuqhubeka inkonzo yomngcwabo wamalungu abo ayisithupha abulawa ngeledlule.
NgoMgqibelo kufihlwe uMnuz Tshilidi Hlongwane, Mnuz Zola Langa, Mnuz Phindela Langa, Mnuz Bonokwakhe Hadebe, Mnuz Dlezakhe Mbatha noMnuz Ndabembi Sithole.
UMnuz Qondokwakhe Duze yena ufihlwe izolo.
Ngesikhathi umngcwabo uqhubeka, amalungu ale nhlangano ashiye inkonzo yabefundisi ebibanjelwe KwaLanga ayoqhuba eyawo ediphini lezinkomo lapho afike akhuluma khona izinkulumo zokuziphindiselela.
Ubungafunga ukuthi amabutho eya empini ngesikhathi amalungu ale nhlangano esuka kwaLanga elibangise ediphini ehamba ehuba iziqubulo zempi.
IPhini likaMengameli weSikebhe uMnuz Muntu Mnguni, uthe akukwazi ukuthi kungabulawa ngesihluku ozakwabo abayisikhombisa eMahlaba bese besonga izandla.
“Sizonika umthetho ithuba lokuthi usebenze, uma sibona ukuthi ayikho impumelelo sizophoqeleka ukuthi singene eMahlaba,” usho kanje.
UMengameli wale nhlangano kuzwelonke uMnuz Joseph Manyathi naye uhambe emazwini kaMnguni wathi bazobiza umhlangano lapho kuzothathwa khona isinqumo esingujuqu ngendawo yaseMahlaba.
UMnuz Manyathi uthe bafuna ukuthi indawo yaseMahlaba iqedwe ngoba ihlala izilwane.
“Kukangaki silanda imfuyo yethu seyebiwe kule ndawo futhi akekho umuntu ongazi ukuthi eMahlaba yisizinda samasela emfuyo,” usho kanje.
Uphinde waveza ukuthi kubuhlungu ukuthi ozakwabo abaningi kangaka babulawelwe imfuyo yabo.
“Isondo liyajikajika njengoba sikhala namhlanje kusasa kuzokhala abanye,” usho kanje.
UMnuz Tollman Zuma omunye umholi wale nhlangano, uthe bazoya eMahlaba kumnyama kubomvu ngoba vele bahlela nokuyolanda ngehlahla ozakwabo abashonele khona.
USihlalo wekomiti lezokuPhepha esifundazweni uMnuz Bheki Ntuli, obekhona enkonzweni yomngcwabo, unxuse ukuthi amalungu eSikebhe ehlise umoya eyekele umthetho usebenze.
Akukaboshwa muntu ngalesi sigameko.
Services


text:
UMNYANGO wezaManzi usutshale imali engu-R496 million ukuze kuthuthukiswe ingqalasizinda yokuphakela izingxenye ezahlukene zeKwaZulu-Natal ngamanzi.
Ngokusho kukaNkk Bongiwe Msane oyisikhulu kulo Mnyango le mali ayenele kwazise banezinhlelo eziningi zokuthuthukisa ingqalasizinda abale kuzo indawo yaseMhlabatshane ogwini lapho bezotshala khona u-R41 million nakuba umsebenzi wakhona uzodla u-R644 million.
Unxuse osomabhizinisi nezinye izinhlaka ezisiza umphakathi ukuba zibalekelele ngoba izinhlelo zabo zizolethela umphakathi amanzi ahlanzekile. Ngaphandle kwalokhu kubuye kwavela ukuthi amanzi aseNingizimu Afrika aphephile njengoba kunohlelo lokuwahlanza olusezingeni lomhlaba.
Services


text:
INTATHELI YESOLEZWE
ININGIZIMU Afrika isiphinde yagubazelwa ifu elimnyama kulandela ukudlula emhlabeni kwejaji lokuqala eNkantolo yoMthethosisekelo kuleli, uChief Justice Arthur Chaskalson odlule emhlabeni ngoMgqibelo.
Leli zwe ligqemeka le ngozi yokudlula kukaChaskalson, lisesemanzini kulandela ukudlula kukaSolwazi Jakes Gerwel osebenze kakhulu noMengameli wokuqala wentando yabantu uDkt Nelson Mandela.
UChaskalson uzibhale emlandweni wakuleli ngokuba yingxenye yamalungu ayemele abaholi bezepolitiki ecaleni eliyingqophamalndo kuleli elaziwa nge-Rivonia Trial.
Leli cala laziwa njengecala lezepolitiki elibucayi kunawo wonke lapho uMandela aphunyuka khona esigwebweni sentambo esasifunwa uhulumeni wobandlululo.
UMengameli Jacob Zuma edlulisa amazwi enduduzo emndenini kaChaskalson uthe, bekuyimpilo yobuqhawe hhayi ubugwala njengoba eveze ukuthi wayesekhaleni ngesikhathi kuliwa nobandlululo akazange ahlehlele nyovane.
“UChaskalson uphile impilo yobuqhawe elwa nobandlululo futhi ubeseqhulwini ngesikhathi kuzanywa ukubunjwa komphakathi ongacwasi ngokwebala, noma ngobulili. Uphinde wabamba iqhaza elikhulu kumthetho sisekelo wakuleli. Isizwe silahlekelwe kakhulu,” kusho uZuma.
UChaskalson ubeyiJaji lokuqala enkantolo yomthetho sisekelo kuleli. Ubambe lesi sikhundla kusukela ngo-Novemba 1994 kuya ku-2005 okuwunyaka athatha ngawo umhlalaphansi.
“Sifisela umndeni kaChaskalson amandla ngalesi sikhathi sobunzima futhi sifisa wazi ukuthi usemicabangweni yethu,” kusho uZuma.
UChaskalson uzofihlwa ngohlelo lombuso.
Services


text:
NONTUTHUKO NGUBANE noBAWINILE NGCOBO
LISADIDEKILE ukuthi lisinde kanjani iphoyisa lophiko lwezinja iK9 eMountain Rise esehlakalweni sokuhlaselwa lapho kugcine ngokuthi kufe uzakwabo eMidmar Dam eHowick izolo.
UConstable Livingstone Mpangase (40) udubuleke ekhanda nasemlenzeni kulesi sehlakalo kwathi uzakwabo uConstable Vidhur Jadoo (30) wadutshulwa washona.
Womabili la maphoyisa abesebenza eMountain Rise. Abasolwa abazange batholakale njengoba bebalekile.
“Ngiyabonga ngoba ngisindile kodwa ngiphatheke kabuhlungu ngozakwethu obese kuphele iminyaka emine sisebenza naye. Ubezilungele futhi ezithulela. Besisizana ngaso sonke isikhathi emsebenzini,” kusho uMpangase kafushane.
Leli phoyisa belingavumelekile ukukhuluma ngalesi sigameko nabezindaba ngoba bekusatshwa ukuthi kungaphazamiseka uphenyo oluqhubekayo.
Okhulumela amaphoyisa uLt Colonel Vincent Mdunge uthe la maphoyisa adutshulwe ngesikhathi eye endaweni abebizwe kuyona kuthiwa kubanjwa inkunzi.
Kuthiwa bekuyizithuba zawo-2.15 entathakusa ngesikhathi kubonakala imoto ebisolisa inabantu abahlanu abebehamba ngayo.
“Ngesikhathi amaphoyisa efika kule ndawo abebesemotweni badubule bebhekise kuwona. Kudubuleke amaphoyisa amabili alimala,” kusho uMdunge.
Uthe abe esethathwa ayiswa esibhedlela, elilodwa kuwona lafike lashona kanti elinye lisesimeni esibucayi esibhedlela.
Emuva kwalesi sigameko kutholakale iveni iColt ishiywe kanjalo, kukhona isibhamu ngaphakathi kuyona neziqhumane ezingu-14 nesando.
Le moto itholwa nje kuvele ukuthi ibivele ifunwa ngamaphoyisa njengoba ithinteka ezigamekweni zokuqhumisa imishini yokukhipha imali kuleliya dolobha.
Ukhomishana wamapho-yisa eKZN uLieutenant General Mmamonnye Ngobeni obevakashele imindeni yamaphoyisa uthe ngeke bazibekezelele ukubulawa kwamaphoyisa ngalolu hlobo.
Services


text:
Lihlehlisiwe elabenkolo kaSathane
2012-11-09 12:02
Johannesburg - Lihlehlisiwe icala lamadoda amathathu nentombazane abasolwa ngokubulala intombazane esigamekweni okusolakala ukuthi kwakungumhlatshelo eNkantolo eNkulu yaseGoli, kubika i-Eyewitness News ngoLwesihlanu.
ULindon Wagner, 21, Robin Harwood, 18, noHarvey Isha, 23, bagcinwa esitokisini kusukela banqatshelwa ibheyili ngoNovemba wonyaka odlule.
Intombazane, 15, nayo eyathinteka kulokhu kubulala igcinwe ngaphansi kweso labazali bayo.
Ngo-Okthoba wonyaka odlule, uKirsty Theologo, 18, wabhunyelwa ngophethiloli wase okhelwa ngomlilo ngemuva kwe-swimming pool
kuJulius Street, eningizmu yeGoli.
Wabe eseshonela esibhedlela iChris
Hani Baragwanath.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uhlonziwe owashona ekhonsathini
2012-11-09 10:01
Cape Town - Imenenja yehhotela laseWaterfront uFlorentina Heaven Popa, uhlonzwe njengomufi owaphangalala ngesikhathi kuwa isikafula ekhonsathini ebibanjelwe enkundlleni yezemidlalo eKapa.
Iphephandaba iCape Times libike lathi uPopa, 32, ongowokudabuka eRomania, wafika eKapa eminyakeni eyisithupha eyedlule, ubesebenza njengemenenja esaqeqeshwa ehhotela i-One&Only, eWaterfront.
UPopa ushone ngemuva kokuthola amanxeba amambi, abanye abantu abangu-20 balimala kule nhlekelele.
Abantu abaningi bebehambele ikhonsathi yebhendi yaseMelika iLinkin Park, ngoLwesithathu ebusuku, kuthiwa umoya onamandla yiwo oholele ekuweni kwesikafula.
IMeya yedolobha uPatricia de Lille, utshele iphephandaba wathi kuzokwenziwa uphenyo olunzulu, ukuzama ukuthola imbangela yokuwa kwesikafula.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
NOKUBONGWA PHENYANE
KULINDELEKE ukuthi kuphume usuku okuzodluliselwa ngalo eMgungundlovu icala elibhekene noSibusiso Gcabashe namhlanje eNkantolo yeMantshi eVryheid.
Leli cala eselizodluliselwa enkantolo yesithathu manje selidonse isikhathi eside selokhu kwavela ukuthi uGcabashe akayena lo mculi kamaskandi uMgqumeni Khumalo ayezibiza ngaye.
Ngokusho komphenyi waleli cala, uColonel Eric Maphari, namhlanje kuzokhishwa usuku lwaleli cala eMgungundlovu.
“Sizokhipha usuku elizoqulwa ngalo enkantolo lapho bonke ofakazi bezokwazi ukufinyelela khona. Maningi amacala avukile kaGcabashe okukhona kuwo athinta nabantu baseThekwini ngakho lizoqulwa lapho wonke umuntu ezokwazi ukufinyelela khona,” kucacisa uColonel Maphari.
Kuleli cala elihlale linezidubedube, uGcabashe wake wazama ngisho ukweqa enkantolo njengoba wakhala ngokuthi ufuna ukuyobona inyanga ukuze imlaphe njengoba ezinye iziboshwa zithi uyinyoka.
Muva nje uphinde wamangaza abaningi engena enkantolo nemiyeko efana naleyo eyayilukwe uMgqumeni esaphila.
Services


text:
UMZUKULU kaMandela, uZondwa kuthiwa uyanqaba ukukhokhela inkampani i-Investec ayikweleta imali yemoto.
Iphephandaba langeSonto, i-Sunday Independent elinguzakwabo weSolezwe, libike ukuthi uyagoloza nokubuyisela emuva le Mercedes Benz S320 CDI ka-2008 ebiza u-R669 000.
Okhulumela i-Investec, uHoward Tradonsky, uthe bathola imvume enkantolo yokuthi bayidle le moto.
“Wake wayikhokhela phambilini. Asenzi okwehlukile kuMnuz Mandela njengoba bonke abahluleka wukukhokha sibadlela izimoto,” usho kanje.
Umphenyi uHoward Blumenfeld waqasha le nkampani ukuthi ithungathe ikheli okuhlala kulo uMandela njengoba ayengaziwa ukuthi ukuphi.
Isikhonzi senkantolo savakashela umuzi okuhlala kuwo uDkt Nelson Mandela nelungu lePhalamende uNkk Winnie Madikizela ukuthola imoto kodwa asizange siyithole.
“Siyaxhumana noZondwa njengoba ngimfonela cishe nsuku zonke futhi ngiyamthumelela nemiqhafazo. Ungithembisa ukuthi imali izongena uzokhokhela ibhange kodwa okungenzeki,” usho kanje.
Imizamo yokuthola uZondwa iphunzile, ngokusho kweSunday Independent.
Services